Falam Ah Chin Centre Dinsuah A Si Zo! - Chinland Today Media\nFalam Ah Chin Centre Dinsuah A Si Zo!\nAugust 7, 2013 5:30 pm·0 comments\nHenry (Lairam Vapual)\nChin ram le Chin miphun thansohnak ding tumtahnak tumpi thawn Chin Center cu Falam khua, FBA innpi ah hrambun in August 7 ni, 2013 kum ah on a si zo.\nHimi Chin Center cu USA hrambun Institute of Chin Affairs (ICA) ih hohatnak le bomnak in dinsuahmi center a si. Himi Chin Center onnak puai ah Falam khuasung ih um pawlkom hmuahhmuah ih palai pawl le tuanvo neitu dangdang pawl sawm an si ih Rev. S. Hrang Kap Hnin ih thutawi simnak le thluasuah peknak in siseh, Rev. Thang Za Khum ih apnak thlacamnak in siseh onnak tuah a si.\nHimi Chin Center cu mirang ca zirnak, Falam khuasung um pawlkom pawl tonkhawmnak, Chin Herald Journal hrang hnatuannak, research tuah tulmi a um tikih hnatuannak, thansohnak le fimzirnak thawn a pehpar awmi cangvaihnak a phunphun pawl tuahnak hrang tumtah ih dinmi center a si.\nCenter sungih hman dingmi zung thilri pawl khal tawkfang lai ret a si zo ih center on ni ihsin thokin mirang ca zirhnak khal tuahcih a si. Mirang ca zirhnak hi pehzom ih tuah vivo ding a si ruangah mirang ca a zir duhtu zozo khal center ah thu le hla suhhlam theih a si. Himi Chin Center a hleice ih a zohkhentu ding pawl cu Salai Phun Zam le Salai Hrang Kuk an si.\nICA hin Chin ram le Chin miphun thansohnak dingah tumtahmi le tuahding mi dangdang khal a nei ih Falam khuasung ahcun himi Chin Center ah hrambun in hnatuannak a nei vivo ding. ICA hi 2012 kum April thla ah hmuntin um Falam mi pawl USA ih Indianapolis ah Global Chin Conference tuah ih tonkhawmnak ah din suahmi pawlkom pakhat asi. ICA\nCNF Le Rampi Acozah Remdaihnak Relkhawm


Surbung Vanzam Țumhmun Mahten Lai Thok - Chinland Today Media\nSurbung Vanzam Țumhmun Mahten Lai Thok\nNovember 12, 2014 2:16 am·2 comments\nFalam peng Surbung vanzam țumhmun cu khawnu khawpa pawl hohanak in mizaan sun ihsin thok in JCB pathum thawn an țuan thok zo thu khawnu khawpa hnen in theih a si.\n“Himi hrang sumpai hisapmi pawl khal acozah in phuahhlam a phunphun hawlin an fuak thlak țheu ruangah kanmah thazaang rori in hi tin kan țuannak a si. Lei cek kan țheh le acozah hnenah kan ap ding” tiah Falam khuanu khuapa committee sungțuan bawmtu U Hrang Lawm in The Messenger Media ah a sim.\nTui an laih reromi vanzam țumhmun hi a saulam pi 12000 le a kauhlam pi 50 a si. Hi hrang sumpai cem dingih hisapmi cu ting 300 a si i tu ah ting 70 le ting 80 sehvel kutsungah a um thu sungtel pakhat in a sim. A tul zat sumpai pawl hi khawsung le ramleng ummi pawl hnen ah a hlu dil rero a si thu khal theih a si.\n“Ramkulh țhansonak hrang lungrual ten kan tuantlang hliarhlo i tha ka pe nasa. Vanzam tumhmun tuah ding thu hi president a rat lai khal thukam a tuahmi a si” tiah hluttaw palai Pu Khuang Ling in The Messenger Media ah a sim.\nNitin JCB 2 thawn tuan a si len ni 20 sungah theh thei tumtah a si ih vanzam fate pawl tum theinak hrang tuahmi a si tiah khuanu khuapa sungtuan bawmtu in a ti.\nKawlram ih a farahbikmi Chin ramkulh ah pehtlaih suksonak hrang lei par lamzin lawng kan neih tikah cemlian ding thawn a phaman aw lo ti lo in Chin ramkulh thansonak hrang ruat sawn in acozah lam in tuanpeh vivo ding hi kan duhthusaam a si tiah a sim bet.\nRef:The Messenger Daily(Tue;Nov 11;2014)\nZamrang In Miphun Kilnak Daan Tuah Dingah Kalaymyo Ah Duhphorhnak Tuah\non November 13, 2014 at 6:06 am\nA ttha nasa, lungawi um tuk.\nThawng Thawng says:\non November 13, 2014 at 3:37 pm\nFalam Khawnu/Khawpa pawl nan ti ttha nasa…\nZuam vivo uh, “A mawi sinsin ding Lairawn”


Pasalṭha, Nupi 16 Le Fate 151 A Nei Zo Nan Nupi Neih Bet A Tum – Meifar\nAfrica, Zimbabwe pacang kum 66 mi Misheck Nyandoro in nupi 16 le fate 151 a nei zo nan nupi neih bet a tum vivo lai. Misheck Nyandoro in “Tuikum thlatang caan ah nupi 17-nak ka nei ding, ka thih hlanah nupi 100 neih ka tum ih fate 1,000 neih ka tum” a ti.\nMisheck Nyandoro cu Zimbabwe ralkap ṭuan zo a si ih a thazang khal a cak zet, zankhat ah a nupi 4 a itpi ṭheu. A itpi dingmi a nupi pawl ih hmin cazin a ngan cia thluh ih an caan a kim tikah ava itpi.\nMisheck Nyandoro in “Ka hnaṭuan cu ka nupi pawl diriamnak pek hi a si. Room khat hnu room khat ka lut vivo ṭheu. Ka nupi nauhak ka itpi dan le upa lam ka itpi dan cu a bangaw lo, ka thleng danglam ṭheu. Tu cun nupi nauhak te lawng ka nei thlang ding, upa lam cu nupa-sinak ah an cak lo tuk” a ti.\nMisheck Nyandoro cu hna a ṭuan nawn lo ih a hnaṭuan cu rawlei le a nupi pawl itpi hi a si. “Ka fate pawlin in rak ei cem lawk, asinan tu ahcun ka fale, ka tule pawlin in cawm. Sumpai le laksawng in kuat ringring” a ti.\nA fate 50 cu tlawng an kai lai, 6 cu Zimbabwe National Army an ṭuan ih 2 cu palik an ṭuan. A fate 11 in hna sang zet an kai ih a fanu 13 in pasal an nei zo, a fapa pakhat cu amah vek a si ih nupi 4 anei zo.\nA nupi pawlin a ei duh zawng rawl an suangsak ṭheu ih nikhat ah rawlei ding vei 16 an pe. A duhlo zawng ih rawl an suang asilen an rawl cu arak hlonsak ih neta ah ṭhaten suang ding an zuam ṭheu. Misheck Nyandoro in “Ka nupi pawlin ka duh zawng rawlsuang an zuamaw, inn an tifai ih a ṭulṭul hna an ṭuan ṭheu. Kei in an diriamnak ka pe” a ti.


Sii Man Ding Ting 7 Leh Thong 2 Kan Nei Lo – Buannel News\nSii Man Ding Ting 7 Leh Thong 2 Kan Nei Lo\nOctober 10, 2019 Senhripari Chelsea Latest, Myanmar News 0\nKan vansia bik ding hmang kan tih rero laiah kannih hnak ih vansia hi an rak um ve leh zel cu a sihhi. Mivek in lian lo khal sehla mi bawm țulloten kan um thei hi Pathian zangfahnak a si. Inn tha lo tha neilo in sin ding le fen ding tha nei lo khal sehla kan damnak hi sum tamtak man a si.\nYun Yun ( kum 9 ) tlawng phun 3 kai rero mi cu a thluak lam ah natnak phunkhat a ton ruangah tuah hin Mandalay Sizungpi ah an um. Sizung sungah cun free vek a sinan sizung sung ih umlo kha a damnak hrang a rak țul a si. Cu cu Acyclovir 250mg a si, acyclovir hi sizung ah a umloh ruang ah sidawr ta an lei ring ring a țul.\nA thluak lam natnak damsal ding cun acyclovir 250mg 108 injection a țul, voikhat injection man ah ks 6500 a si, voi 108 injection ding cun 700, 200 MMK a țul tinak a si. Nauhak kum 9 mi, tlawng phun kai rero mi Yun Yun nun sannak dingah cun ting 7 leh thong 2 a țul ih, cu cu a nu le pa hrangah cun van ihta lak tumvek ah a cang ti a si.\nONE TO ONE” timi miharsa bawmtu pawl in hi thu an theih le veten a bawm theitu an hawl sak cih ve. October 8′ 2019″ ah Social Media lam ah hi thu hi an than cih ve a si. Bawm theitu kan umpang a sihle ONE TO ONE ih hnatuan rero mi Ko Wan ( 09765765179 ) ah theihter ding a si. Celeconnection\nZiaza Tha An Neihtheinak Dingah Tithiang An Zem\nKhukbil In Zangfah A Dil Nan Caan A Tlai Zo


Minute Nga Te'n - Chinland Today Media\nApril 12, 2017 11:30 pm·0 comments\nNi khat cu cawlh hahdamnak hmuan pakhat ih tohkham sau ah a rak totu pacang pakhat kiangah nunau pakhat a va to ve. Nunau cun sweater angki sen hruh in tawlhnak ih a tawlh rero lai mi nauhak pakhat kawhhmuh phah in, “Khitawk ih um khi ka fapa a si,” tiah pacang cu a sim. Pacang cun, “Nauhak duhnung zet a si khi,” tiah a sawn. Cu thluh ah, “Hnipuan var hruh ih thirleng totu khi ka fanu a si,” tiah pacang cun a sim ve.\nCu thluh ah pacang cun a nazi zoh phah in a fanu cu a ko. “Kan tlung thlang lo ding maw, Melissa?” Cutikah Melissa cun, “Papa, minute nga te’n maw, zangfahte’n,” tiah a dil sal. Pacang cun a lu a sut ih Melissa cun nuam ti zet in thirleng cu a to peh. Can a liam vivo hnu ah pacang cu a ding ih a fanu cu a ko sal lala. “Tlun a cu thlang lo maw?”\nAsinan Melissa cun, “Minute nga te’n, Papa. Minute nga te lawng rori,” tiah a dil sal. Pacang cu a hni siamsi ih, “Awle,” tiah a sawn. A kiangih totu nunau cun, “Pa thinsau tak na rak si hi,” tiah a sim.\nPacang cun hni siamsi phah in, “Kan dung kum ahkhan a u Tommy cu hitawk kiangih thirleng a to rero lai ah mawttaw khaltu zuri in a pah that. Tommy thawn can tampi kan rak hmang tlang lo. Curuangah amah thawn minute panga sung can hmang tlang sal thei ding in ziangvek khal pek ka huam. Melissa parah cuvek thil dik lo tuah ngah pang lo ding in thutiam ka tuah. Melissa cun thirleng tonak ding ah minute nga a ngah sal ah a ruat. Taktak ahcun, keimah in Melissa a leh rero lai zoh theinak minute nga ka ngah sawn mi a si,” tiah a sim.\nKan nun ahhin ret thupi ding mi thil tampi an um ih, innsang nun hi a dang hmuahhmuah hnakih ret thupi ding mi a si. Na ret thupit ruangih na sirawk lo ding mi cu innsang nun hi a si. Curuangah can na neih sun hmuahhmuah cu na duhdawt mi pawl thawn hmang tlang ttheu aw.\nSirhsan: Ngantu theih lo mi “Five More Minutes.”


Falam Hrambun Ralkap Pakhat CNDF Hnenah A Tlanlut – Meifar\nFalam Hrambun Ralkap Pakhat CNDF Hnenah A Tlanlut\nChin State, Falam hrambun ih um ralkap Htet Myat Aung cu ralhrang kuthnuai ah hna a ṭuan duh nawn lo ruangah ralthuam kimcang thawn CNO/CNDF hnenah a tlanlut thu CNO in April 18 sun ah tlangthannak an nei. Ralthuam kimcang thawn a tlansuak ih CNO/CNDF in laksawng an pek hnuah hmunhimnak ah an hruai.\nThudang: Tamu tlawnginn ih umhmun khuar ralhrang pawl cu PDF in an kap. Tamu khawpi, Nanfalon High School ih umhmun khuar ralhrang pawl cu April 17 zinglam nazi 7:00 ah tualsung mipi ralkap PDF-Tamu tangtlang in an va kap ciamco ih ralhrang 4 an thi.\nPDF-Tamu tatzin (1) le tatzin (2) ih Special Commando pawlin an va kap ih ralbawi pakhat telin ralhrang 4 cu tlawnginn hmaiah an thi. Mipi ralkap lamah mithi le hliamtuar an um lo ih hlawhtling zetin an kirsal, an kir hnu minute 30 hrawngah siizung motor le ralhrang motor ava thleng ih ralthuam picang le meithal an kap ciamco.\nGood Friday Ah Jesuh Lem An Cang Ih A Thi\nMipi Ralkap In Ralhrang An Kai Ih A Kutsung Ah Ritheihsii, Hursii Tam Zet Aum


'Pawhte Tum Nu' tiih mi oah hmang Kilaw rual an Hnong – Video | Falam Online Media\n‘Pawhte Tum Nu’ tiih mi oah hmang Kilaw rual an Hnong – Video\nUK ramsa hmuan ih Kilaw (parrot) pangan in customer theihhnganpa in ṭongkam sia an hmang ringring ruangah Zoo ṭuanvo nei pawl in hmun dang ah an ṭhawn hlo.\nCovid 19 ruangah sum laklut nei mumal lo, tlaksiat lam pan rero Lincolnshire Wildlife Park ramsa hmuan cu ong saal in vehvaitu hip tum rero lai ah ramsa hmuan ih Kilaw rual cun zahmawh rim nam ṭongkam thawn customer pawl an biak ciam co.\n“An um nak kiangkap ka feh tinten ‘Hnawi tum nu’ tin in aoh ṭheu. Customer pawl khal awkam sia an ṭong san ringring. Arual in an um tlang len F**k Off an ti aw ih F ṭongkam hlir an hmang” tiah ramsa hmuan ih hnaṭuan numi pakhat cun MT media hnen ah a sim.\nCustomer pawl cun hnihsuak lam in an hmu nan nauhak pawl hmai ah hivek ṭongkam hmang cu a cii lo ti`n ṭongkam sia hmang ringring tu Kilaw rual cu hmundang ah an ṭhawn hlo.\nZoo ih ṭuanvonei pakhat cun “an zaten hmun dang ah kan ṭhawn sungih a pakpak ten kan thlah leh ding. Arual ih kan thlah pang cun Kilaw dang thawn an tongaw tikah ṭong silolo an zirh bet ding ih a buai thlak thluh ding. Apakpak ten kan thlah ahcun a zia um deuh ding tin kan ruat” a ti.\nZahmawh rim nam ṭong hmang Kilaw le vate dang ṭhenkhat ……\n← UDP Chairman kaih khih nak ih tel tu in Thuhla Cipciar Rel\nMyitkyina ah Thlipi a Huuk, Thailand ih suak thok mi Thilherh pakhat Myanmar pan in a ra →\nUS ram, Chinmi tampi umnakah rapthlakza Thlipi a huuk, Chinpa hriam tuar\nDecember 11, 2021 Ni Hnem Sung 0\nUS : Khuai ṭihnung tuk mi North America ram ah a thleng, A bu an Ṭhiatbal cih\nKum 25 mi in Naute Phir 9 hringsuak cu Leitlun mipi mangbang thluh\nMay 5, 2021 May 5, 2021 Ni Hnem Sung 0


Ralkap In Kalaymyo Ramsung Ih Mi 2 Cu Lamzin Khihhmuhtu Dingah An Hruai Ih Thicia In An Ruak Hmuh A Si – Meifar\nRalkap In Kalaymyo Ramsung Ih Mi 2 Cu Lamzin Khihhmuhtu Dingah An Hruai Ih Thicia In An Ruak Hmuh A Si\nSeptember 8, 2021 admin Myanmar 0\nKalaymyo thlanglam Sii khua (စည်းရွာ) ih puvah pahnih cu September 7 sun ah ralkap pawlin lamzin khihhmuhtu dingah an kai ih an hruai hnuah khuasung mipi pawlin thicia in an ruak an sar.\nAn khua kiangkap ah ralkap pawl hi an hrang zet, September 7 zinglam ah Kalay (PDF) pawlin Kyauk Phu le Do Nwe khua karlakah bomb an rak kam ih ralkap pawlin an pal puak ruangah ralkap 4 an thi ih 10 lenglo in hliam an tuar.\nKan dung zarh lam khalah ralkap 150 lenglo cu Do Nwe khua kiangkap ah an vakkual vivo ih meithal le bomb an kap ciamco. Khausung inn khal an urkang ih ṭhenkhat cu mipi kilhimtu pawl thawn nan pehtlaihaw tin an kai. Khua 10 hrawng cu mipi pawlin an suahsan zo.\nTuiṭum ih mithi ruak 2 an sar mi khal mipi kilhimtu tin an kai ih lamzin khihhmuhtu dingah an hruai. Hmin tarlang rem ti lo pakhat in “Mithi pakhat cu kum 48 mi U Win Aung le a tupa kum 24 mi hrawng Ko Shin Wunna Aung an si ih September 8 ah an ruak kan sar.\nTuizing ah Do Nwe khua ih umhmun khuar ralkap pawl an tlan zo ti an theih ruangah khuasung mipi cu khua ah an tlungsal. U Win Aung ih ruak cu Do Nwe khua sungah an hmu, a tupa ih ruak cu khuapawn ah an hmu.\nAn pahnih in an vuakvelhnak hliamhma nasa zet an tuar veve, an ruak cu an khua ah an tlunpi hrih lo. Ralkap pawlin mipi kilhimtu tin an rak kai, mipi kihimtu thawn pehtlaih awknak an nei lo ih khausung mi men an si. Tuizing khalah Tin Thar khua lamah meikhu kan hmu ih an khua sungah ziangthil a thleng ti cu kan thei hrih lo” a ti.\nIndonesia Thawnginn A Kang Ih Thawngtla 41 An Thi


US Biakinn Sungah Meithal Keng A Lut Ih Mi A Kap Ciamco, Pastor In Tokham In Arak Vuak – Meifar\nUS Biakinn Sungah Meithal Keng A Lut Ih Mi A Kap Ciamco, Pastor In Tokham In Arak Vuak\nMay 17, 2022 admin Leitlun 0\nUS, California, The Irvine Taiwanese Presbyterian Church biakinn sungah misual a lut ih meithal in mi a kap ciamco. Mi pakhat a kap that ih mi 5 in hliamhma nasa zet an tuar, meithal cerek a thunsal laiah pastor Billy Chang in tokham in a lu ah a vuak ih a tlu.\nMidang in a meithal an laksak ih an kaitang, cutin palik pawl an ko ih misual cu palik kutsung ah an hlan. Zarhpisun May 15, 2022 sun nazi 1:30 hrawngah khawm an tiak, cumi hnuah rawlei khawmnak an nei. Himi biakinn cu Taiwan miphun pawl khawmawknak hmun a si ih kum upa pawl an khawmaw ṭheu.\nPastor Billy Chang hmuahnak ah rawlei khawmnak an nei, Pastor Billy Chang cu himi kawhhran ah kum 20 sung pastor arak ṭuan zo. Kum 2 liamzo ah Taiwan ram ah a tlung ih rawngbawlnak anei, California ah a kirsal ih rawlei khawmnak an neih laiah misual in a lutchilh.\nMisual cu palik pawlin an kai, China mi a si ih a hmin cu David Chou (kum 68) a si. Taiwan biakinn sungih mi a kahnak a san cu China le Taiwan ram pahnih karlak buainak ruangah ti a si, ramkhelhnak thuhla ruangah meithal in a kap. Hliamtuar pawl cu kum upa lam an si ih an dinhmun a ṭha lo zet, siizung ah an tuamhlawm rero lai.\nChina Inn Ah Suamhmang An Lut, An Thilri Bungrua An Ngahsal\nUS Ah Tlangval Pakhat In Mi A Kap Ciamco, Mi 10 A Kap That


Beijing Ah Hillary Clinton - Chinland Today Media\nBeijing Ah Hillary Clinton\nFebruary 21, 2009 10:41 pm·0 comments\nAsia ram dangdang tlawng rero laitu US Secretary of State Hillary Clinton cu China ram Beijing khawpi ah a cam laiih. Beijing khawpi ih a camsungah hin China President Hu Jintao, leh China Prime Minister Wen Jiabao, a kawmih thaisun Biak In ih a khawm hnuah Washington panin a tlung thlang ding. Hillary Clinton hin Beijing a camsungah US leh China rualpi that awknak leh pehtlahi awknak tha sinsin a duhthu asimih. Tibet leh minung diknak covo zahthiam dan cungcang ah US leh China cun thurual awk theilo nak lai neihman sehla himi in rualpi that awknak leh hnatuan tlangnak lamzin a tibuai ding asilo tiah asim. Hillary Clinton hi China a fehhlan ah Japan, Indonesia leh South Korea a fehzo.\nChina foreign Minister Yang Jiechi thawi thuthang ca latu pawl an kawm tlang nakah Hillary Clinton cun US cun China thawi rualpi that awk sinsin a duh tiah asimbet. Himi hlan ah China Foreign Minister thawn nazi pahnih sung an kawm aw ih. Hillary Clinton cun China thawi rualpi that awkdingcu a thinlung luahtubik si hmansehla thiltampi tuahding a neihlai thu asim.\nIsrael President In Cozah Tuahding Ah Netanyahu A sawm\nIsrael ramih Likud Party hruaitu Benjamin Natanyahu, cu Cozah thar tuahdingah President Shimon Peres, in a sawmih. Benjamin Natanyahu, cun Leitlun sumpai dinhmun tlasia zet lakah Israel ram khalin tikcucan harsazet a hmaitawn veding tiah sim in. Politics dinhmunah Party dangpawl thawi ttangtlangih Cozah tuahtlang a duhthu a simih. Asinan Kadima Party hruaitu Tzipi Livni cun Benjamin Natanyahu thawi Cozah nak tuahtlang ding hnakcun Opposition lamih to a duhsawn thu a simve. Cu ruangah Cozah nak tuahtlang dingih an ttantlang thei zum a umlo.\nPresident Shimon Peres leh Benjamin natanyahu cun thuthang ca latu pawl an kawmtlangih Likud Party hruaitu Benjamin Natanyahu in zarh 6 sungah Israel Cozah thar a din a ttul tikhal an tar lang. Likud Party hruaitu Benjamin Natanyahu hin Kadima party hruaitu Tzipi Livni leh Labour Party hruaitu Ehud Barak khal Phone in a bia ih Cozah nak tuahtlang dingin a sawm tiah an sim. Benjamin Natanyahu, cun Iran cu Nuclear ralthuam nei tengteng tum ih Lebanon leh Gaza ih Tapung Hezbollah leh Hamas pawl a bawm ringring ruangah Israel ih ral leh hmelma bik asiih Israel in a kilkhawi thei a pawimawhzet asi a ti. Israel hin Palistinian Uk a tumlo ih. Asinan israel hrangih buainak tuahleh hnawksak zawngih um ding cu Israel in a remtilo ding asi a tibet.\nTlangleng Leh Bus Ttaih Aw\nMizan nazi 11:00 hrawngah Slovakia ramih Brezno khawkiang ih Tlangleng leh Bus an ttaih awk ruangah minung 10 an thiih midang 20 lenglo in hriamhma an tuar tiah Brezno, Police pawlin an sim. Bus ah hin Minung 36 an to ih hriamhma tuar besia deuh pawlcu Banska Bystrica Siizungah Vanzam in phurh an si. Bush thawi an ttaih awk ruangah tlangleng khalin an lamzin a zawhsual,in minung ziang mawzat in hriamhma an tuar.\nThailand Thawng In Ihsin Harry Nicolaides An Suah\nAustralia ramih Ca nganthiam Harry Nicolaides cu Thailand ram Lal ti hminsia zawngih ca nganih puh asi ruangah. Tui kandung January thla ah khan kaih asiih.Kum 3 sung thawng tla dingih ti a si hnuah Thailand ram Lal in a ngaidam salih suahsal asi hnu ah an ram Australia ah a tlungih Melbourna khawpi ah a nupi leh a fate pawlin mitthli thawn an rakhmuak. Harry Nicolaides cun Thailand ramih thawng a tlak laiih Australia mipi pawlin an raktanpi nak cu a hrangih lung awinak rotling asi thu asim.\nTV ih a langdan ah Nicolaides hin thawngtla kawr a hruhih a ke ah kawl khal bun asiih Australia mipi pawlcu an lung a awilozetih. Harry Nocolaides ih Ca nganimi hi kum 2005 ih Cathupi lozet a nganmi asi nan Thailand ram Lal hmin tisiat nak a tel tiah puh asiih Cope 50 a tuahmi ah Cope 7 lawng a zuarsuak man asi.\nNagaland Ih NSCN Pawlin Remnak Karkhat Sung Tuah\nIndia ram Nagaland State ih Tapung Group pahnih ral awzet leh that aw ringring National Socialist Council of Nagaland (NSCN) hmin bang aw Party Pahnih cun karkhat sung kut thlak awlo dingin rualrem nak an tuahih. Hi Tapung Group pahnih in karkhat sung rualrem nak an tuahnak sanhi. Nagaland ih do awknak leh buainak rehthei lo cu rualrem nak a um theinak dingah Peace Convention tuisun ihsin an thawk dingih cu mi hrangih rem awknak hi tuah an si.\nHi Convention tawlrel tu Forum For Naga Re- Counciliation (FNR) cun (NSCN) Tapung Group pahnih cun tuithla cem tiang remawk nak an tuah thei dingih an beisei thu khal an simih Hi Convention ih tel dingin Naga miphun dangdang leh Pawl dangdang ai awhtu leh State dangih sin Naga miphun dang pawl khal an sawm thluh ih. Naga ram ih Miphunzawngih Tapung Group pahnih feh ih do awknak leh thah awknak a reh thei nakdingah thei tawkih hnattuann an tum asi.\nULFA Tapung In-India Cozah Hnenah Dil\nIndia ram Assam State ih United Liberation Front Of Assam (ULFA) Tapung pawlin India Cozah hnenih an thildil mi Piont 18 cu Mizansun ah Assam State Chief Minister, Tarun Gogoi, cun Prime Minister Monmahan Singh hnen ah a thlenih (ULFA) pawlinan thildil mi Point 18 sungah Assam ramcu India danpi sungih um thotho in India ramdanpi sungih thu neihnak sang Autonomy an dil nak thu an nganih. Tui April leh May thla sungih India ram rorel nak sangbik Lok sabha hril awknak dingkhal ah an thildil,mi a hlawh tlin theinak dingih Manifesto ih telter tu pawlcu an bawmding thukhal an nagntel.\n(ULFA) pawlin an thildil mi dangah Assam State ih Assembly ih seat 70% cu an mai duhmi Assam rammi dikleh tha antimi hrangah an retcia ih. Cui hlei ah tui thawngtla laimi (ULFA) hotu pali pawlkhal suahter an duhthu leh ramdangmi danloih runglut ru pawl khamnak dingih Bangladesh ramri khar danding thu leh Asssam ramsungih ramdang ralut pawl hawlsuakih Innerline Permit hmanve an duhthu khal an tarlang cih.\nCHin Natinal Day Hmang\nA Vawi 61st nak Chin national Day cu kan Chin mipi in hmuntinkim ramsung leh ramleng ah hman cio asiih. Canada ram Ottawa khawpi khalah Mizansun ah ropi zetih hman asi. Ottawa khawpi ih Chin National Day hmannak ahhin Chin mipi ih tlunah Burma ramsungih tlangparmi midang tamzet leh kawl miphun tamzet khal an tel. Ottawa khawpi ah hin Chin National Day hi kum 7 hman asi zoih cumi sungah tuikum hi a ropi bikih ruah asi.\nHi kan miphunpi ni hmannak ahhin tlangval leh fala hlasak thiam minung 10 hrilsuak mipawlin ramhla mawi thawn thiamzetin mipi in awi ih. Lam mawi phunphun thawn hman asi. Himi laiah Hlasak thim Tv Peter Hung Ling leh Pi Len Za Ting hlasak nakih an tello ruangah mipi ngaihven an hlawhzet.\nCan Hman Dan\nHi kan miphunpi ni hman nakah hin Sayama Bobawih leh Pi Len Za Ting in Announcers thiamzetin an tuanih mipi in kaihruai thiamin in ti phurzet. Hi kanmi phunpi nihi Pu Sui Ceu in Pathian hnenah hlannak inneih sak hnuah Fl Aung Ling Peng in Lairam na dammaw? timi hla mawi in awn nak hla a sak. Chin National Day hotu Pu Tha Zul, in Mipi hmuahnak leh Lung awi thu thiamzetin a simih. Fl Sunday Par in Chin national Day Statement siar nak a nei.\nHi Chin National Day ah hin Minung pathum ih mipi hnenah thucah simnak an neiih.\n1. Pu Tawk Thang Halkha\n2. Pu Khuang Lian Sum Falam\n3. Pu Thang Ning Kee Mindat\nHi pawlhi Mipi hnenih thucah simtu pawl an si.\nHimi hnuah CND khuallian Chief Guest, Mary Lee cu laksawng peknak neih asiih Fl Van Sui Lian Sung in Kanlai hnemrang puantil mawi Chief Guest hngawngah a awrh ter. ih cumi hnuah Chief Guest, Mary Lee in thusin nak a neicih.\nCimi hnuah Karen Community ai awhin Saw Ler Moo in thusim nak a neiih. Cumi hnuah (NLD) Party ai awhin U Aung Myint Kyaw in thucah simnak a betin kancan hmanmi cu Kachin Pastor Koo A Htang in Pathian hnenah lung awi thusim thlacam nak neiin kan cemterih Cumi hnuah In hnuai Hall Inpi sungah Lairawl zanriah ropi zet i tlangnak kannei ih Zan nazi 11 ah a vawi 61 nak Chin National Day cu hman theh asi.\nHi Chin National Day thuhi tuanvo neitu Upa Pu Hram Nei Luai, hnenih si kan dawnmi asiih a mai remti nakin Surbung Tlang ThuThang ah tisuak asi.\nG-20 In Sumpai Billion 1,000 Ruahman\nUS Ralkap Pawlih Sa Uite In Ei Ding\nPeru Leh Bolivia Ram Hnam Dan Hnipuan Cuh Aw\nBeijing Khawpi Ah Asia Ram Hruaitu Pawl Tawng Khawm Aw


Tuihlan ih a rak cang dahmi Chin le Mizo Karlak Thubuai - The Chin Times\nChin le Mizo Karlak Thubuai by No Than Kap (May 27, 2013)\nTunai Mizoram, Vaphai khaw kiang Samkhumphai khua nawkkang thu le a hnu deuh ih Rangvamual le khawdang ih um Kawlram (Burma) mi dawisuah thu ah thu le hla a tam zet. Tuhlan kum tam nawn ihsin Mizoram ih Kawlram mi harsatnak tawn mi le dawisuah thu hi rak um ringring a si nan tui ṭum tlukin buaipi a si dah lo. Internet le thuthangca lamih kan ṭhansonak ruang khalah a si men ding.\nTui ṭum thu ah, thu umdan dik theih fiang hmaisak hngak in cangvai lohli lo khua saupi ruat kan hruaitu le hotupawl tiang rak mawhsiat mantu khal kan um. Mah le mah rak to aw, awkam mawi lo zetzet ih rak ziau aw phah khal kan um. Khampat Bungpi hau a si thlang ding ti tiangin ngan a si. Asinan Khampat bungpi cu hau taktak a um lem lo. Hi thubuai um laifang ah hau taktaktu um sehla cu a Bungkung in man nei lem lo hmansehla, phuba laknak phun (Symbolic vengeance) a si ding ruangah thinlung lam ah a hngawng na zet ding. Ziang a si khalle harsat le retheih tuartupawl bawm thei dan ruat ih hmuhdan cio relkhawm kan si ruangah zo khal kan mawh lo.\nMizoram ih Hliakhlaitu thiam (Research Scholar) Pu Vanlalruata Tonson cun “Vaphai-Saikhumphai thu hi rampum thubuai ah cangter lo sehla (Saikhumphai chungchang hi rampum issue ni lo se)” tiin a hmuhdan a ngan. A san cu,_ Vaphai khua hin Saikhumphai ruangah an ram a phel phah, a bit phah ding an sian lo ruangah an nawkkang mi a si. An ram cuh zawng si loin a kawp zawngin Saikhumphai in an duh lai ahcun Cozah in hmundang ih Saikhumphai ṭhawn an rak tum tik khalah ramdang mi an si, sumdawng an si tivekin a se lam in an duh lonak thu an sim lo,_ tiin a sim fiang. A sim fiang mi zoh tikah thu umze nei zet a si. Kawlram um pawlin kan theih bet ding tlak thil cu Mizoram ih Zirlai (Tlawngta) pawl in “Chin/mizo cu khui hmun ih um an si khalle unau thluh kan si, duhdaw aw ding kan si (Zohnahthlak chu khawia mi pawh unau vek kan ni a, inhmangaih tawn tur kan ni)” tiin an sim lawng si loin a takin bawmnak pek an tum mi hi a si.\nSaikhumphai thu ah leitlun rampi zaten dan (law) neih cio a siih cui dan thlun ih thuneibik cu Cozah an si. Curuangah Pu Tonson sim bangin, Mizoram cozah in a hna tlin zetin a ṭuansuak thei lo ruangah mi malte sawn le mi cak lo sawn Saikhumphai in a tuar phah ti cu el theih a si lo ding.\nKAN DINHMUN DIKTAK\nThuanthu zoh sal tikah theih ban lo can (from time immemorial) ihsin hnamdang bang in siangpahrang le lal pakhat nei phunhnam rak si lo hmansehla, Greek City State vek deuh umze nei felfai zet ukawk dan (Chieftainship) rak hmang ban hnam ropi kan rak si. Hmansehla vanduai ah hnamdang Mirang in in neh ih in uk remcang dingin hmun thum laiah in ṭhendarh. Cui vanduainak bese ter dingah India le Burma timi rampi pahnih ah ṭhen bet kan siih (Bangladesh ih ṭhen mi khal kan um), kum 60 lai a hung rei hnu cun mai thu thu ih pahbal theih lo ramri khoh zet (international boundary) in in ṭhencat verver ih rammi sinak dangdang nei, naiaw te nan hlapi ah kan cang.\nPrevious articlePathian Thuthang tha sermon; Zohthim tlak mino\nNext articleUnau theiaw loin an buai rero


Hamas pawlin Israel cu Roket in an kap sal zo - Chinland Today Media\nDecember 22, 2008 6:29 pm·0 comments\nHamas pawlin Israel cu Rocket-in an kap sal zo.\nRelzo vekin Israel leh Hamas pawlcun kah awk colh Ceasefire thlaruk sung an raktuah micu kandung tlawngkai ninga ah khan an titawp ih Hamas pawlcun Israel thawi Ceasefire tuahbet an duhlo thukhal an puangbet.Hamas pawlcun tui kandung zarhte leh mizansun colhni ahkhan Israel ramsungih Sderot khuacu Rocket in an kapcih ih Israel khalin ralkap vanzam thawn an kaplet salve ih Hamas pawlmi pakhat a thi thiah Israel ralkap pawlcun an sim. Hamas pawlin Israel thawi Ceasefire an titawp hnu nihnih sungah Rocket 30 leh Mortar bomb ziangmawzat in Israel cu an kapzo. Israel ram humhim naklamih an hotu Shin Bet cun thlaruk sung Ceasefire an tuahsungah Hamas pawlcun Rocket thatha an raknei man ruangah tuah cun Israel ram thlanglam ih khawpi pawl an kap banzo ati.Himi ruangah Israel cun Hamas pawlih cangvaih nak doletsal dingah timtuah awknak famkim a neizo tiah asimbet.\nIsrael Prime Minister Ehud Olmert leh Defence Minister Ehud Barak khalin Hamas pawl dodingah nasa zetih timtuah awknak neidingin Cabinet Minister pawl khal an simcih. UN Secretary General Ban Ki-Moon khalin Israel leh Hamas pawl ando aw asi ah cun mipi vangtlang in an tuartuk dingih cuihleiah an pahnih karlakih rualremnak tuahnak dingah harsat nak nasa zet a thlen ding ati. Culai ah kumthar ih Israel ram hrilawk dingah Prime Minister si tum veve ih Compaign rero tu Foreign Minister ttuanlai Tzipi Livni leh a khingtu Likud party hotu Benyamin Netanyahu cun Prime Minister ih hriltlin an siah cun Gaza bialih um hmunkhuar ralthuamkeng Hamas pawlcu cangthei lodingih tuah antumthu an sim veve. Tuihlan ihsin Prime Minister Ehud Olmert khalin Hamas in Israel akap asi ah cun Israel khalin nasa zetin a kap let veding tiah arak sim ringringzo.\nUS Ralkap Vanzam Missile in Pakistan ramsung a kapsal lala\nAfghanistan ramsungih um US ralkap pawlcun vanzam Pilot umlo mahte zuang theipawl Drone vanzam Missile in Pakistan ramsungih South Waziristan ih in pakhat an kah ruangah a sungih um minung 7 cu an thithluh tiah Pakistan cozah thupuangtu cun asim. Hi mithi pawlhi zo ansi ti theih fiang an si hrihlo. Tuikum sungah US vanzam Pilot umlo Drone in Missile in pakistan ramsungih Traibal pawl umnak hmunhi ttum 20 lenglo a kapzo ih minung 700 lenglo anthizo. Pakistan mipi pawlcun cozah hnenah ramsung humhim nak khohkhah zetih tuahding in an nawr rero. US khalin Drone vanzam hmangih Missile ih Taleban leh Al-Qaeda pawl a kah ttheu thuhi a phalo. Pakistan Prime Minister Yousuf Raza Gilani cun US vanzam in Missile in an ram sung a kap ringring hicu a duhlo thu puangin a sanlet nakding a ngaihtuah rero laithu asimve. Relzo vekin Taleban leh Al-Qaeda pawlhi Afghanistan ramsungih NATO ralkap pawlin an umnak hmunle ram an lak thluhthlang rero tikah Pakistan ramsungah an tlanlutin umhmun an khuar ciamco ih US vanzam Pilot umlo pawlin Missile in a kap dawi vivo ttheuih tuikum sungah vawi 20 lenglo a kapih minung 700 lenglo an thizo..\nIRaq Parliament in thuhluk nak tuahthei hrihlo\nIraq parliament cun Iraq ramsungih um US ralkap silo ramdang ralkap 6,000 hrawng umlai pawlcu kumthar July thla cem tiang an umthei dingleh umthei loding cu a reihlan ah a puanfel zum asi.. Himi thuhi tihni sun zarte ah khan anrel khawmnan thutluknak felfai an neithei hrihlo UN leh Iraq cozah in thurel tlangnak anrak neihmiah US ralkap silo ramdang ralkap pawlcu Iraq ramih an umthei dingcan cu tui thla 31 ah hin cemding asi. Asinan Iraq cozah cun kumthar July thlacem tiang thlaruk an umbet thei nakdingah theih tawp suahin an tawlrel rero.Hi ramdang ralkap 6,000 pawlhi Iraq ih thlaruk umbet theinakding resolution hi Parliament in vawikhat nakah Pass lo hman sehla himi thu ah vote ladingin Parliament khawmawk hi zamrangih kawhsal zum asi. US cun a hranpa te’n Iraq thawn lungkim tlangnak antuahih US ralkap pawlcu 2011 tiang Iraq ah umdingin Bush leh Iraq PM Maliki cun kandung karah lungkimnak an tuahtlang felzo.Tu ah hin Iraq ah US ralkap 130,000 lenglo an umlaiih UK cun Iraq ah ralkap 4,100 a retih ralkap 400 cu hnakum July thla ah kawhkir sal a tumthu a puangzo. Australia, Eatonia, Romania, leh Elsalvador pawlcun tuah ralkap malte fingfing anret laiih South korea leh Japan cun kandung zarh ah khan an ralkap an kokir salzo..\nLeilung tlunih mi thilti thei 50 hrilsuak mi pawl\nUS New york ihsi leitlun thuthangca larbik pawl NewsWeek cun leitlunih mi thilti thei 50 a hrilsuakih cumi pawllakah US President thar Obama cu a hmin cungnung bikih lang asi.A sangtu ah China President Hu Jin Tao asiihn a 3 nakah Franch President Nikolas Sarkozy 4 nakah British Prime Minister Gordon Brown asiih 5 nakah German Chancellor Angela Markel, 6 nakah Russia Prime Minister Vladimir Putin asi. himi list ih telve maktak cu Osama Bin Laden asiih North Korea ram Dictotor Kim Jong ll khal a langve. himi list ih hmindang langpawl cu Dalai Lama, US president hlun Bill Clinton, leh a nupi Hillary, Iran mi Ayatollah Ali Khemenei, Saudi Arabia lal Abdullah-bin- Abdul Aziz-al saud, America ralkap hotu General David Petraeus, Iraq Prime Minister Nouri al- maliki, US House Speaker Nancy Pelosi, New york Mayor Michael Bloombery, Pope Benedict, XVI, Media milian Ruper Murdoch, leh Show host Oprah Winrfrey, pawl an telih India miah Congress President Sonia Gandhi leh Bollywood Superstar Shah Rukh Khan ih hminkhal a langve. Leitlun thilti thei lakah Sonia Gandhi hi 17 nak asiih Shah Rukh Khan hi 41 nak a si, Pakistan ralkap hotu lu an ram Nuclear ralthuam kilkhawitu Ashfaq Parvez kayani cu hi list ah 20 nak asi..


Miss Internet Khin Wint War In Ngah - Chinland Today Media\nMiss Internet Khin Wint War In Ngah\nSeptember 7, 2013 6:50 am·0 comments\nBelarus ram, Minsk khawpi ah Miss Supranational zuamawknak cu September 6 ni kha final a theh suak zo ih Myanmar ihsin zuamawtu Miss Khin Wint War cun Miss Internet le adang laksawng pathum a ngan ih September 8 ni cu laksawng 4 thawn Myanmar ah a tlung thlang ding.\nHimi zuamawknak ah leitun ramtinkim in lengdawh 94 ah tel ih an zuamawkdan cu mai nunphung hnipuan thawn, Swim Suit thawn le zanlam hnipuan thawn a sangsang in zuamawk a si. Cumi Miss Supranational zuamawknak ah mi 20 an hril ah a tel ih a ngahmi laksawng pawl cu Miss Internet, cun online ihsin pekmi laksawng pawl Most Beautiful Girl in the World (Leitlun lengdawh mawibik), People Choice Award (Mipi hrilmi laksawng), le Face of Miss Supranational 2013 (Leitlun mithmai lengdawh, 2013) pawl an si.\nMiss Supranational laksawng 1nak cu Philippine Miss, 2nak laksawng cu Mexico Miss, le 3nak cu Turkey Miss, 4nak cu Indonesia Miss, 5nak cu US Virgin’s Island ihsin an si. Cumi lengah Sepecial laksawng 8 an pe ih cumi sungin Lengdawh Khin Wint War ih ngahmi Miss Internet hi pakhat a si. Adang a ngahmi laksawng pawl hi cu online le adangdang ihsin pekmi a si.\n2013 Ih Leitlun Nunau Mawibik 6nak, Khin Wint War\nKhin Wint War, Miss Internet Laksawng Ngah Ding Zum\nUS Ram Piin Myanmar Ah An Rampalai Thlah Ding Lungkim\nMiss Supranational Talent, 2013, Malaysia Miss In Ngah\nMiss May Myat Noe Le Miss Ju San Thar Philippines Ah Zirnak Nei Ding


Arapthlak zetmi “George Floyd Challenge” Social Media ah a lar - Falam Online Media\nJune 4, 2020 admin\t0 Comments Social Media ih lar\nMidum George Floyd, palik kut sung ih thihdan cawng lai video cu ‘George Floyd Challenge’ timi hmin in social media ah a lar ih mipi ih relsiah le palik tiang ih zingzoimi cangvaihnak ah a rung cang.\nHih cangvaihnak sung ahcun palik in George Floyd hngawng ah a khuk thawn a nen vekin mi pakhat in a rualpi lole mi pakhatkhat hngawng ah nen in video zukaw a siih cui video cu ‘George Floyd Challenge’ tin hmin pekin social media ah thlah a si.\nFacebook le anau Instagram cun an theih veten kan community standards daan a pahbal a si tiin an hlon ṭheh ih zuk thar mi ret tum khalle ngahlo dingin an tuah.\nAsinan acak zetmi internet san a si vekin social media ih thlah mi ‘George Floyd Challenge’ video hrekkhat cu miṭhenkhat in an rak hmu man thotho ih report nak an nei.\nTiktok social media app hmang pawl khal in rampi tiang buainak thlentu a si ruangah le larduhnak, hnihsuaksainak vek men ah hmangin, mi riahsianak cu hmuhsuamnak ah hmang ding a si lo tiin Tiktok ihsin hlon lohli dingin hmin sign nak an tuah ih Tiktok ihsin khal hlon hlo thluh a si.\nPalik lam khalin ‘George Floyd Challenge’ thuhla thawn pehpar in thungaithlak takin zingzoinak an nei ih George Floyd thihnak cawng in video a thlahtu siding zumhmangmi mipa kum 19 le kum 18 mi pahnih cu an kai zo a si.\n← Kerala state in A DangLam zetmi “First Bell” Fimzirnak a hmang thok\nṬap phah in : Kan neihsun Paisa thawn Dinsuahmi Dawr in siatsak →\nChina : Covid 19 nat karh zailo dingin Tawkua swabs test nak an nei\nMithiRuak pahnih thlengaw ngah pang


Mizoram NGO pakhat in Pu Dai Khan Lam an Hrem That | Falam Online Media\nJuly 4, 2021 Ni Hnem Sung\t0 Comments\nMizoram khuate ṭhenkhat ah khuatlang pawlkom kut tuar ih nunnak liamtu an um thei zetih, July 1 khalah Kawlbem khuami Gindothanga fapa Pu Daikhanlama cu NGO pawlkom pakhat in an hrem that tiah theih a si.\nPu Daikhanlama thawi/hrem thattu NGO pawlkom cu Ngopa Rittheih Do Pawlkom an si tiah Kawlbem khua in official in ca an suah ih “neihsiah sumsaw thawn lei a theih lomi minung nunnak rori hivekih kan lak sakaw cu Kawlbem khuami in kan dem a si” tiah an tarlang cih.\nThu um dan cu …. July 1 ah Mizoram, Champhai district ih Ngopa khuahminpu NGO (Ngopa Rittheih Do Pawlkom) cun Kawlbem khuami Pi AwiNiangi kut ah Heroin No.4 hawng 2 an kai ngah.\nNgopa Rittheih Do Pawlkom tiawtu pawl cun Pi Awi Niang cu Ngopa lam ah hruai in a pasal Pu Daikhanlama hnen ah Rs. 40000 thawn tlan dingin thu an than.\nPu Daikhanlama cun neihsun sumsaw suah in Ngopa lam a va pan cu amah riangri an rak kai bet ih inn lam ah rittheih thilri nan kol lai ti`n hrem phah in thu phunphun an sut. Anetnak ahcun vuakvelhnak tuar thei nawn loin zaanlam thim hlan ah Pu Daikhanlama nunnak a cem.\nJuly 2 lawngah zualko thlahmi hnen in Kawlbem khua pawl in Pu Daikhanlama thih thu an thei ih, thuhla felfai an thei veten Pu Daikhanlama an hremnak hmape zuk pawl tilang in Ngopa Rittheih Do Pawlkom dem nak ca an suah cih a si.\nMizo ṭong thawn ngan mi PRESS RELEASE na zoh duh le hinah hmet …. Special Report\n← Kalaymyo ah Hmun hranhran in Bomb puak le Meithal thawm a thang\nRalkian dinhmun in na theih tengteng ṭulmi Thil Thupi Phun 6 →\nFalam ah Dat-Laih nak in Mi Pakhat A Thi\nRalring : Falam ah Covid 19 pianhmang thei theih lomi a thleng\nAugust 4, 2021 Ni Hnem Sung 0


Russia Ralkap In Naute A Pawngsual Ih Video A Zuk, “Russia Pawlin Nunau Pawngsual Cu Ralthuam Pakhat Ah An Hmang” – Meifar\nRussia Ralkap In Naute A Pawngsual Ih Video A Zuk, “Russia Pawlin Nunau Pawngsual Cu Ralthuam Pakhat Ah An Hmang”\nApril 15, 2022 admin Leitlun 0\nRussia ralkap pawlin Ukraine ram an va siimnak ah Ukraine nunau pawl cu an pawngsual vivo, ṭhenkhat cu an pawngsual hnuah an that. Ṭhenkhat Ukraine nunau pawl cu an beidong tuk ruangah anmah le mah an thataw.\nUkraine president in, “Russia ralkap pawlin nunau pawl pawngsualnak hi ralthuam pakhat ah an hmang” a ti. Bucha khua khalah Russia ralkap pawlin Ukraine nunau 25 an hrentang ih innkhan sungah an khum, nunau pawl cu kum 14 ihsin kum 25 mi an si. Thlakhat lenglo an sualpi hnuah nunau 9 in nau an pai.\nRussia ralkap 24 mi Alexei in naute a pawngsual ih video in a zukaw, a video cu a rualpi pawl a hmuh hnuah an pule pawlin an kai ih Russia ram ah an kuat tlung. Mipa nauhak kum 11 mi khal Russia ralkap pawlin hringtu a nui hmuh laiah an sualpi, a nu cu tokham ah an tawnbet ih a fapa an sualpi lai cu an zohter.\nRussia ralkap pawlin an pawngsualmi lakah pitar kum 78 mi khal a tel. Kyiv khawpi ih um nunau kum 50 mi in, “Kan inn ah Russia ralkap pawl an ra ih meithal in in tin, ralkap pakhat in in hruaisuak ih na kor phelhaw in ti.\nKa phelh lo asilen in kap that tum, kor ka phelh ih in sualpi. Cumi hnuah inn ah ka va tlung ih ka pasal cu thicia in ka hmu. A pum ah meithal in an kap, kan thilri bungrua pawl khal in laksak” tin a riahsiat thu cu Daily Mail thuthang hnenah a sim thei.\nTi Tawih Puai Ah Bomb A Puak\nThingkung In Tleirawl A Nen That, A Innsang Pawl An Pehtlaih Thei Lo


Camsiatmi Lungto in Ka innsang ah Tlaksiatnak rapthlak a thleng ter | Falam Online Media\n“Italy ram, Pompeii khua ih thil ka rak fir dah mi in kei mah le kan innsungsang hnen ah tlaksiatnak, vansiatnak rapthalk a thlen ter” ti`n Canada mi Nicole cun tuhlan kum 15 luan zo (2005 kum) ih a rak lak thup mi Lei-beel kuai fate, zialphah ih hman mi lung kuai tvk cu camsiatmi a si ti`n Pompeii, Archaeological Park ih ṭuanvonei pawl hnen ah ngaithiamdilnak ca thawn a kuat sal.\nPompeii khua cu Roman san lai ih khua hminthang pakhat a si ih AD 79 hrawng ih Meisa Tlaang puak ṭum ah meisa tii le vutcam in a khuh thluh. Mount Vesuvius Meisa Tlaang ih suak mi vutcam le leikhu 13-20 feet thuai ah phum in a um.\n1748 kum lawng ih hmusuak salmi khawhlunpi a siih mithi ṭhenkhat pawl cu Meisa Tlaang puak ṭum ih an thih dan vek ciah in an ruak vutcam khaal pawl cu hmusuak thluh sal a si.\nCuvekih vansiatnak rapthlak thlennak hmun a si ruangah miṭhen cun camsiattuar mi khuahlunpi vek ah an ruat ih, Canada ram mi Nicole khal in hih hmun ih thilri a tlun thup hnu in a innsungsang le a mah par ah vansiatnak rapthlak thleng in a ruat.\nA tlun thup mi thilri a kuat sal nak ih ca a ngan tel mi ahcun “himi ka tlun thup ruangah voihnih rori ka pawhte ah cancer nat a suak. Damlonak kan tuar hlei ah sumsaw lam khal ah tlaksiatnak rapthlak kan tuar. Miṭha sungkua kan si ih hih camsiatnak cu ka tefasin in an tuar ve ding ka siang lo. Curuangah ka lak thup mi thilri pawl cu ka lo kuat sal hai a si. A umnak hmun ah rak ret sal hraam uh “ti`n a ngan.\nTuhlan khal ah Pompeii khua ta thilri tlunthuptu tourist 100 luan hrawng an rak um dah zo. Cupawl khal cu Pompeii ihsin thil an tlun thup hnu in vansianak hlir an tong ruangah an lak thup mi thilri pawl cu Pompeii, Archaeological Park ṭuanvoneitu pawl hnen ah an kuat kir sal dah zo a si.\n← Laitlang le Phairam Ziin Ceek Dan/Cemliam A Bang Aw Lo – Pu Ngun Thawng\nFacebook in Covid 19 thawn pehpar mi thuthang diklo a darh ter tam bik – ICFJ →


Mandalay Thawnginn Sungah Meithal Awn An Thei – Meifar\nMandalay, Obo prison thawnginn sungah meithal awn an thei ih thawngtla pawl ih innsang cu an thinhar zet. Kan dung zarhpini cu 8, 8, 2021 a si ih 888 kum ih lamzawhtu pawl upat peknak an nei, Myanmar mipi pawlin 888 kum theih ringring nak 33rd Anniversary an hmang.\nObo thawnginn sung khalah thawngtla pawlin ralkap khal ṭih loin an au ih hla an sak hnuah lenglam ihsin meithal awn an thei ih an hlasak khal a dai cih an ti.\nThawnginn kiangih um pacang pakhat in “Zinglam nazi 9:00 ah hla an sak ih an au, minute 5 hnuah ralkap pawlin sakhua thlacamnak hla cu loudspeakers in an play. Minute 30 hnu 9:30 tiang cu an thawm celcel ih meithal awn veihnih kan thei” a ti.\nMedia pawlin thawnginn kiltu Chan Aye Kyaw hnenah thuhla an sutfiah ih ṭhaten arak sim duh lo, “Zohman kan tuahmawh lo, zopawl an au ih hla an sak ti kan zingzoi rero lai” a ti. Thawngtla pawl cu ralkap in an hmuhsuam thei zet nan lenglam mipi pawlin thawnginn sungih thilthleng cu an theithei lo.\nJuly 23 khalah Yangon Insein thawngtla pawlin duhphorhnak an rak nei zo, thawnginn sungah Covid-19 nathrik a darh ciamco ih damlo khal an tam zet. Asinan ralkap in damlo pawl cu an tuamhlawm thitha duhlo ruangah duhphrohnak an nei. Cumi hnuah ralkap tam zet cu meithal le ralthuam thawn thawnginn sungah an va lut ciamco.\nNupa Tuakhat Cu Kumkhat Sung Lawngfang Kheh In An Um Zo, Electric Thilri Khal An Hmang Lo


Siatnak Rapthlak Zet An Tong – Meifar\nSiatnak Rapthlak Zet An Tong\nRussia ralkap pawlin Ukraine ram la dingin an va siim ciamco nan tuini tiang an la thei hrih lo, an duh vekin an cangvai thei lo ih mithi le hliamtuar an tam zet. March 8 ah UDD in Russia ralkap 2,000-4,000 karlak an thi zo tin an tarlang.\nUkraine mipi pawl khal sahimnak hawlin hmun dangdang ah an tlan. Tu’ah Russia ralkap pawlin siatnak rapthlak zet an tong thok, cumi cu vur a tla ciamco ih khua a dai tuk ruangah Russia ralkap pawl cu duh vekin an cangvai thei lo.\nRussia ralkap pakhat khal khuadai in a hmetthat zo, khua a dai tuk ruangah an motor engines khal a nung lohli thei lo ih an ti hlum ta a ṭul. Mak zetin kumdang aiin Ukraine ram hi khua a dai sawn ih 10C’ a thleng, khuadai lam hi 20C’ tiang a thleng ding ti an zum.\nUkraine ram boruak umtudan zingzoitu Ben Barry in, “Russia ralkap pawlin hitin khua a dai tuk ding ti an theicia lo ruangah buainak an tong. Ukraine mipi pawl khalin khuadaih tuk ruangah harsatnak phunphun an tong ve” a ti.\nCovid-19 In A Damlo Ruangah A Rualpa Nupi Neihnak Puai Ah A Telve Thei Lo, Zuk Thawn A Tel\nOnline Milar A Thi, A Pa In, “A Khuasia Pawl A Do Neh Lo” A Ti


CHIN MIPHUN LE ZU - Chinland Today Media\nBy- Ben Lyzo\nChinmi pawlih nunphung le thuanthu ahhin, Raldo, Laam, Hla tivek pawl hmuh ding a um vekin, ‘ZU’ khal hi nunphung tikimtu pakhat asi ve. Himi hi phuahlamah hmangin hrekkhat zu inmi pawl in, “Kannih Chinmi pawl hi Zu thawn kan `henawk ahcun, kan nunphung kan hloter tinak asi ding ruangah, Zu thawih `henaw thei ci kan silo,” tiah, an zu in duh `anfungah an hmang `heu.\n“Kannih Chinmi pawl hi Zu thawn kan `henawk ahcun, kan nunphung kan hloter tinak asi ding ruangah, Zu thawih `henaw thei ci kan silo,”\nAn phuahhlam tuahmi hi a dik maw diklo ti lam hnakin, khuahlan kan pile pu khan ziangvek zu si an rak inih, ziang ruangah an in, ziang tin si an rak in ih, zu an in ruangah ziangvek thil a thleng timi pawl hi, tulai sanih zu kan hmanmi thawn a bangaw thei maw?, tah`him theih teh asi pei maw? tivek pawl thlir tlang sawn sehla.\npi le pu sanah cun Zu hi Siatni-~hatni, puai caan le rualpawlnak ih hman asi hleiah tlangval le mi ral`ha pawl sunlawihnak sangbik tiang khalih hmanmi asi ruangah, khuahlan ahcun innsang tinin zu an rak tuah cio. Zu phunphun an rak neiih, a tuahdaan a bangawk thluhlo vekin an hman dan khal a dang aw cio ih, sullam nei zet le duhsan `hazet neiin an rak in `heu. Amah le tikcu te ah, a hman daan ding vekin an in ruangah, khuahlan kan pu-pa pawlih thuanthu kan zohkir sal asile, zu an in ruangih mi hnawksak le buainak suak tivek hmuh ding a umlo tluk asi. Kan\nKhuahlan kan pi le pu pawl khan Zu hi ziang tivekin an rak hmang timi vun zoh hnik sehla;\n1. Lamhlat ihsin ra mi mikhual neih tikah le, khaw dang dangih um rualpi `ha an tawnawk caan tivek ah, zu in an kawmaw.\n2. Khaw khat sungih um pawl khalin, an khawsung mi nei aw an um tikah le sa kap an um tikih sunlawihnak ah zu an in. Naute an neih le nau hminsak tivek ah Zu an inih, an `ilva zuatmi lakih sapi deuh sia tivek in fa a neih tik tkhalah zu in an lawmih, thilthar hminsin tlak deuh an neih tikih lawmnak khalah zu an in khawm `heu.\n3. Mi-thi an neih tiah le riahsiat an tawn caan khalah zu an in.\n4. Ram tawihnak ihsin le raldonak ihsin an tlun tik khalah zu an in ih, cumi cu ‘Baang Zu’ tiah an ko.\n5. Khuangcawi, Fang Eer le puai dang dang an tuah tin ten Zu a tel ringring.\n6. Khawkhat mi ral`ha le zoh`himtlak pawl cawimawinak ah mi uk in haipi in Zu a leh `heu. Hiti’h Zu leh hi, tlangval hrang ahcun cawimawinak sang bik asi ruangah, mipa tiaw hmuah hmuah cun ngah an tum Chinmi pawlih nunphung le thuanthu ahhin, Raldo, Laam, Hla tivek pawl hmuh ding a um vekin, ‘ZU’ khal hi nunphung tikimtu pakhat asi ve. Himi hi phuahlamah hmangin hrekkhat zu inmi pawl in, “Kannih Chinmi pawl hi Zu thawn kan `henawk ahcun, kan nunphung kan hloter tinak asi ding ruangah, Zu thawih `henaw thei ci kan silo,” tiah, an zu in duh `anfungah an hmang `heu. An phuahhlam tuahmi hi a dik maw diklo ti lam hnakin, khuahlan kan pile pu khan ziangvek zu si an rak inih, ziang ruangah an in, ziang tin si an rak in ih, zu an in ruangah ziangvek thil a thleng timi pawl hi, tulai sanih zu kan hmanmi thawn a bangaw thei maw?, tah`him theih teh asi pei maw? tivek pawl thlir tlang sawn sehla.\nKan pi le pu sanah cun Zu hi Siatni-~hatni, puai caan le rualpawlnak ih hman asi hleiah tlangval le mi ral`ha pawl sunlawihnak sangbik tiang khalih hmanmi asi ruangah, khuahlan ahcun innsang tinin zu an rak tuah cio. Zu phunphun an rak neiih, a tuahdaan a bangawk thluhlo vekin an hman dan khal a dang aw cio ih, sullam nei zet le duhsan `hazet neiin an rak in `heu. Amah le tikcu te ah, a hman daan ding vekin an in ruangah, khuahlan kan pu-pa pawlih thuanthu kan zohkir sal asile, zu an in ruangih mi hnawksak le buainak suak tivek hmuh ding a umlo tluk asi.\n6. Khawkhat mi ral`ha le zoh`himtlak pawl cawimawinak ah mi uk in haipi in Zu a leh `heu. Hiti’h Zu leh hi, tlangval hrang ahcun cawimawinak sang bik asi ruangah, mipa tiaw hmuah hmuah cun ngah an tumruangih hna`uan pelh, sumpai dengral le thihnak tiang a thlen `heu. Curuangah, zu in ruangih sungkaw buai, khawlakih thawiawk- nak le thahawknak tiang a thlen `heu.\nKhuahlan ahcun, mi ral`ha cawimawinak hrangih zu an lehmi tilo ahcun, fala le tlangval pawlin upa kiangih zu in le khawlakah zuriih vak cu simlo, upa mithmuh hrimhrim ah zu an in ngamlo. Khawtlang hrangah hnawsak khawpih zuri le au hmang pawl cu mi’h thawi an tawrh hleiah, ngawrnak asi tiah an zumih, an serh.\nAsinan, tusan zu-hmun ahcun upa hnakin mino tete hmuh ding an tam sawn. ~hangthar mino tampi cun zu in hi sanmannakah ruatin in har le thawlo ti cingin an inih, an theihlo laiah zu ih salah an lut `heu. Zu salih an um zo ruangah, luatsuak thei nawnlo in an tikcu caan `ha neihmi le an innsang sumpai an hmang ralih, sungkaw `heekdarhnak tiang a thlenter. An sinak parah beidawngin, zu thawih thinnawmnak an hawlih beidawnnak thuk sawnah a hruai bet `heu. Chin miphun hi a mipum zawng cun kan malte nan, Zu ruangih innsang `henawk le sungkaw tlaksiat rel ding tam tuk kan um zo.\n‘Zu hi a tawkzawn teih in thiam cun a `tha’ ti’h leemnak `awngkam an theih `heumi cu, an in taktak tikah ‘A tawkzawnte’ timi cu thuphan hlolak men asi timi a takin an thei ngah `heu. Zu inah a tawkzawn a umlo ih, inloh lawlaw hi a `habik timi an theihfiang ngah cun khua an tlai thlang fawn. Curuangah Zu hin kan mino tampi’h nunnak in laksak zoih, atu tiang a sun a zan in a lak rero lai. Hitivek in zu in kan miphun ih nunnak tampi a lak zo ruangah, kan Chin miphun le nunphung kan kilhim duh taktak ahcun, zu hi kan miphun pi’h ral asi ti theifiangin kan dokalh hrimhrim a `ul.\nMi pakhatin mi a va thah ruangah, misual zet vekin kan hmuh ahcun, zu kan in asile kanmai’h nunnak lawng hman silo, ka innsang, sung le khat le miphun zaten thi silo nung silo in reipi tuar ter rero tu kan si ti thei aw fiangin, kannih santhar Chin mino pawl cun kan innsang, kan miphun, kan ram le kan biaknak hi zu thawih thleng sianglo in, kan ram le kan miphun hi kilhim tum cio uhsi.


Nunau In Hnipuan ‘Sexy’ An Lei Duh Caan - Chinland Today Media\nAugust 25, 2010 5:08 pm·1 comment\nUSA ram University of Minnesota ih mithiam pawl cun ‘nunau in hnipuan sexy bik an lei can cu ‘thla tin nunau thi an neih can a si’ tiah an ti. Kristiana Durantte cun, ‘Nunau in thi an neih tikah nitin an hmuh banmi nunau dang ‘sexy zet zuk’ pawl cu zoh in, cuih zuk ih hnipuan vek cu dawr ah lei ve an duh theu ih, thi nei lo lai ahcun cuvek ruahnak an nei lo’ tiah a ti.\nHih hnipuan lei duhnak hi ‘an koppi ding mipa hipnak dingah a si ih, cucu mi hrekkhat hrangah theihthiam a harzet. Asinan cuih hnipuan sexy tuk pawl cu hruknak ding tikcu le hmannak ding hmun felfaizet in an hril nawn lo tiah Durantte cun a simfiang.\nHlawh mal sawn mipa in thuphan an per tam\nAmerican Sociological Associaton le Washington khawpi ih Cornell University mithiam pawl cun nitin nunau le mipa pehtlaih awknak an zingzawng tikah, ‘Nunau hnakih hlawh mal sawn mipa cun, cuih nunau a thlunmi lakah thuphan a per tam deuh’ tiah an hmusuak. Sociologist Christin Munsch cun ‘Mipa cun a nupi asilole a fala hnakin a thla hlawh a mal tikah a tulsammi a relnak ah siseh, a tuahmi le hmailam can ih a saduhthahmi pawl, nitin a um dan le midang thawn an pehtlaih awknak thuhla a simnak ah ‘thuphan’ a tel theu’ tiah a ti.\nA simbetmi cu, “Mipa ih hnatuanmi vial nunau in a tawmpi ve a si ahcun, cuih mipa cun a nupi/fala parah thuphan a per tam sinsin thei ih, nunau ih tuan suahmi vial mipa in a tawm (hmanpi) ve a si ahcun cuih nunau cu a pasal/tlangval parah thuphan a per tam deuh ti a si. Asinan ‘Biakkhawmnak, thlacamnak le biakinn ih a feh tamtu’ cun nupi/pasal asilole fala/tlangval lakih thuphan an permi cu a malzet tiah Christin Munsch cun a sim.\nPhone Na Lei Tik Ih Na Theih Tul Mi\nLeitlun naute fate bik le zang bik\nFacts of Falam (I) – (IV) Nak Tiang\non September 3, 2010 at 2:09 pm\nasi ngai le cu mipa hrang ah cun a har tuk ding abng


Thaisun, UK ram ih Covid 19 vaccine dawt pawl cun Himi caphek fate an dong ding | Falam Online Media\nThaisun, UK ram ih Covid 19 vaccine dawt pawl cun Himi caphek fate an dong ding\nUK ram ah thaisun December 8 ihsin thok, Covid 19 vaccine an dawt thawk thlang ding ih Sii dawt pawl ih dong dingmi hminsinnak caphek fate khal an suah zo.\nMiṭhen cun caphek cu Covid 19 vaccine dawt a si zo timi hminsinnak vaccine passport vekih hman theih ding vek in an sim nan ca par ih an ngan mivek a si ahcun voihnihnak vaccine dawt bet dingmi hngilhlonak hrang ih an pek tum sawn mi si in a lang.\nCaphek par ahcun “Covid 19 vaccine dawtding hngilh hlah aw… voihnihnak siidawt hngilhlo dingin na zaal lole paisabawm ah paitel aw. Voihnih na dawt cun na him zet ding” tiah an ngan a si.\nThey’ll carry the slogan ‘Enjoy life. Protect yourself.’ https://t.co/epcW02LWSE\n— Metro (@MetroUK) December 7, 2020\nUK ram ih tlangzarhnak an nei dingmi Covid 19 vaccine cu voihnih dawt ih dawt dingmi a siih tukum December sungah doses million 4 hrawng tlangzarhnak an nei tum a si.\nUK ram ih Covid 19 vaccine tlangzarhnak an nei tum mi cu kan dung zarh ah Secretary of State for Health and Social Care Matt Hancock in tlangthannak a nei.\nAmah cun “Hmaisabik doses 800,000 cu hmaizarh ihsin hmanthokthei a si thlang ding. Hmaisabik ah kum upa enkolcawp ṭul care home ih um pawl le a kilkhawitu staff pawl hrang ah tawlrel a si ding ih a sangtu ah kum 80 luan kum upa le health care staff pawl hrang ah tawlrel a si ding” tiah kan dung zarh ah a rak phuang a si ih “mizaran cu NHS lam in Sii remcang hnu ah dawt dingin pehtlaihnak a nei leh ding” a ti.\nCovid-19 vaccines begin to arrive at hospitals, ahead of what the NHS has termed the largest-ever vaccine rollout in UK historyhttps://t.co/BZQDof8ekG pic.twitter.com/uSGrKoSZO9\n— BBC News (UK) (@BBCNews) December 6, 2020\nThaisun ihsin UK ram ah Covid 19 vaccine hman thok a si ding nan mipi lam cun ralring fimkhurten tlanlen a ṭul hrih ding tiah England Chief Medical Officer, Professor Chris Whitty in Vice media hnen ah a sim a si.\nTu dinhmun ah UK ram ah Covid 19 mina 1.74 million an um zo ih, cumi ah minung 61,434 an thi a si.\n← India ram ah Natnak danglam ciikhat a suak ih Mipi Thlaphang in an um\nYouTube in Mipi hrang ih ṭangkaizet dingmi Feature thar a hmang thok →\nIsrael : Khualaili takah SiiChauch (Weed) an Vorh cu an cuhaw vualvo – VIDEO\nOctober 4, 2021 Ni Hnem Sung 0


Pathian Ih Bilmi Cahnah - Chinland Today Media\nPathian Ih Bilmi Cahnah\nMay 17, 2010 1:52 am·0 comments\nPathian in kan ttuan ding hrangih a rak timtuah ciami hnattuan ttha ttuantu dingah Khrih Jesuh sungin kannih cu sersiam thar mi kan si. -Efesa 2:10\n– 1 Sansiarnak 1-3\n– Johan 5:25-47\nOrigami timi ttongfang cu ‘cahnah bil’ timi Japan ttongfang ihsin a rami a si ih cahnah bil in vate tivek zuk phunphun tuah a si. Kan dung nai rei lo ah cumi zirnak hmun ah ka kai ve.\nCuih cahnah bil ih zuk phunphun tuah in zirhtu cu Japan mi zumtu Hitoshiro Akehi a si. Zuk phunphun kan billai ah amai’ thu in sim phah. Amah cu unau (11) sungah nautabik a si ih Leitlun Raalpi A veihnihnak (WW-II) sungah a pa a thih ruangah a nu kut ih tthanglian mi a si. Cahnah bilmi vekin an innsang cu a phunphun in a bil aw ih missionary pawl thawn an pehtlai aw ngah ruangah tam sawn cu zumtu ah an ra cang.\nCahnah menmen pakhat thil thar mawizet pakhat ah cangin ka bilmi in Pathian in ziangti’n in tuah in rem ti i ruatter. A pakhatnak ah, kiangkap thil cangmi hmangin A hnenah khukbil dingin in hruai. Cumi hnu ah kan nunnak ih a bil awmi thil pawl hmangin, “A Fapa bangtuk si dingah,” (Rom.8:29) in tuah in rem.\nNa ruah lo zawngin nan nunnak a bil aw maw? Kannih cu Jesuh Khrih thawngin Pathian ih sersiam mi kan si (Efesa 2:10) timi kha vun mang saal aw. Zumtu kannih pawl cu a ttheh hrih lomi a kutzung thiamnak kan si ih a Fapa bang sinsin dingin a phunphun ah in bil ih in tuah thei.\nBawipa, Na duhnak bangin siseh,\nBeel tuahtu na si, kei sentlung bang;\nI tuah i rem aw, Na duhnak bang,\nNangmah kha hngakin ka caan kim seh. – Pollard\nKhristian pawl cu Pathian ih tuah le rem rero mi kan si.


Mee In Vok Vek, Minung Vek Fa A Hring – Meifar\nZiang rannung a si ti zohman in an thei lo, mee cu asilo. A ṭihnung tuk, camsiatmi a si thei ih kan innsang ah siatnak a thleng pang ding ti kan phang zet” a ti.\nPhilippines, Institute of Animal Science of the University ih sibawi thiamsang Dr Agapita Salces in “A nui pum sungih aum laiah thansualnak anei si ding. Asilole a nu in a pai laiah Rift Valley fever timi damlonak anei si ding, Rift Valley fever cu meikeu ih keunak ihsin a suakmi natnak cikhat a si. Rift Valley fever in a damlo ruangah a pum sungih um naute khal a siatsuah a si thei” a ti.


Middle East Mipi In Pope Ngai Sang Lo - Chinland Today Media\nMay 14, 2009 5:09 am·0 comments\nPope Benedict 16 nakcun West Asia Middle East ram pawl a tlawn nakah tui zingah Bethlehem a lutih, Bawizisu ih suah nak hmun Manger Square ih Biak Inn Church of Nativity kawtka ah a mah bulpak hlan awk nak nei in thla a cam.\nHimi hnu ah Palestinian President Mahmoud Abbas thawn kawm awk nak an neiih Pope cun Middle East ramih rualrem nak leh daihnak a um a beisei thu a sim ih Palestinian pawlin mahte ram hran nei dingih Israel an nawr nak khal ah a thlawp thu a sim. Israel lehPalestinian buai nak ih mithi pawl leh harsat nak tuartu pawl a tuarpi thu khal a simbet.\nPope hin Bawizisu ih suahnak hmun ciah ih an relmi Basilica of The Nativity hnuai ih lungpuk ah thlacam nak a nei ih himi hmunhi Greek Orthodox, Roman Cotholic leh Armenion Apostotic thu neitu pawl in an kil khawi tlangmi hmun a si. Pope hin tuitum Middle East ram a tlawn nak ah hin Hitler Youth an timi pawl ih a telthu kum 1997 ih a rak rel zomi thucu mi tampi in an rel suaksal ih Hitler leh a ho pawlin Juda mipi tamzet an rakthah ciamco thu ah himi vek thuhla runrel suaksal hi sakhua hotu leh Pope dinhmun ih rel suaksal dingmi thu ah a tlaklo an ti.\nHimi laiah Vatican thupuangtu Rev, Federico Lombardi cun Pope hi Hitler Youth an timi pawlah a tel dah hrimhrim lo tiah a sim. Tui hlan ihsin Pope hi mi tampi in an rak sawisel zet theu ih a tongkam suak leh a thusim mi pawlhi Pope dinhmun ih um tlak asilo titu tampi an um ih a mah thurawn petu pawlih thu rawn pekmi khal a la duhlo titu khal an um. Pope hi tui kandung laiih Africa ram a tlawn laiah Nunau mipi sual nak ruangih AIDS karhzai vivo khamnak ah Condom hman a tullo a timi thu ah leitlun ram tampi leh WHO tiang in nasa zetin an rak sawisel zo.


Tuluk nupinu pawl nauneihnak kham sak - Chinland Today Media\nMay 21, 2010 5:30 pm·0 comments\nHongkong tikulh ih Tuluk nunau pawl nau pawi le nau neih ruangah Hongkong cun harsatnak a ton thu a sim.\nTuluk ram ihsin nunau tampi cu Hongkong ih nau nei dingin kumtin mi 12,000 hrawng an ra lut ih, Hospital thuneitu pawl cun Tuluk ram (mainland China) ihsin Hongkong sizung ih nau a ra neitu pawl cu 2007 ihsin mi pakhat ah US$ 6,000 tiang a la.\nAsinan Tuluk nunau tampi cun an ram sungah nau pakhat hnakih tam neih lo ding timi ‘State Law’ (hrekkhat ahcun tuni tiang an hmang) cu an tih ruangah Hongkong ah leiba thawn nau an nei theu ih, kum (3) hnu ahcun US$ 19,000 tiang leiba sam ding an nei.\nHongkong nunau pakhat cun sizung umnak dingah nikhat ah US$ 20 hrawng a cem ti a si. Hitivek ih harsatnak a ton ruangah Hongkong cun tui’ hnu lam ahcun Tuluk ram ihsin a ra thlengtu nunau hrangah ‘Public hospital’ ih nau neih a siang nawn lo ding. – dpa\nThuthang Danglam Zet Pawl


COMPUTER LE NUNAU AN BANGAW - Chinland Today Media\nMarch 13, 2009 1:10 am·0 comments\nComputer kan lei tikah, nei lenlen ih lei a um lo, nunau thil kan do tikah nei lenlen ih do hnakin, kan neihsun ih do a tam sawn. Computer cu kan ta a si ih, kan thuhnuaiah a um hmang kan ti nan, hman theih ding cun a lungawi ve a tul bangin, nunau khal kan thuhnuaiah an um hmang ti laiah, hman/ fial theih ding cun an lungawi a tul.\nComputer hman theih dingin Program kan thun bangin, hman theih ding cun nunau thinlungah an duhzawng kan thun a tul. Computer ah Software le Hardware a um bangin, nunau thinlung khalah a neem le a hak a um. Software kan tham siat cun a tuah a ol bangin, nunau khal an ngol bum cun lem an nuam, nan Hardware kan tham siat pang cun Engineer pan a tul bangin, nunau khal an sa huat kan dai ngah cun Pastor pan a tul.\nComputer ah Software tharthar thun a tul ih, Virus hlon a tul ringring bangin, nunau khal thil suak thar an lawm ih, leisak an duh, cumi tuah lo cun an thinlungah Virus kan thun hi a si bik ko. A cem netnak ih Computer nei pawl an sirawk theu nak cu, “Aw, vun hngak deuh sehla, hi hnakih tha le suak thar ka lei thei ding nan” an ti bang in, “Aw, hngak deuh sehla, hi nu hnakih tha ka nei sawn ding nan” tiah mipa pawl in an sim theu.\nNet Work Connection le Nunau Connection\nHnatuan tha hawltu pawl hrang\nLaica zirnak – Zirnak 3


Ralhrang Pawlin KNLA Siibawi An Hrem That – Meifar\nRalhrang Pawlin KNLA Siibawi An Hrem That\nKayin State, tualsung mipi humhimtu KNLA ih siibawi Saw Aung Htoo cu ralhrang pawlin an kai ih nasa zetin an hrem hnuah a thi.\nMarch 24 sun ah Saw Aung Htoo le KNLA ṭhenkhat cu lam an leng ih ralhrang pawlin an rak kap ciamco, Saw Aung Htoo cu a ke ah an kap ngah ih ralhrang pawlin an kai. Saw Aung Htoo cu hliamhma tuar cingin ralhrang pahnih a kap that man. A rualpi pawl cu an tlan man.\nRalhrang pawlin nasa zetin an hrem hnuah a thi, a ruak cu March 25 zinglam ah a rualpi pawlin an va thiarsuak thei. Free Burma Rangers ih ṭuanvo neitu in, “A taksa parah nasa zetin an hrem ti a theihthei, a thih hlanah an hrem nasa. A kut le kezung pawl khal a bul thluh deuh thaw, a sungril khal a pawtsuak. A luruh khal a kek” a ti.\nSaw Aung Htoo cu 2013 kum ah Free Burma Rangers (FBR) ah training a kai ih KNLA tatzin (6) le tatzin (17) ah damlo pawl, hliamtuar pawl tuamhlawmtu a si. A nupi le a fanu kum 6 mi le kum 3 mi a thihsan.\nHotel Ih Rawlei A Cak Tik Ah Tlangval A Kop Duak Ṭheu, Duhdawtnak Cu Rawl\nBike Thawn Fala 2 Phur In Lam An Leng, Ralhrang In Mi Pathum Nan Phurawk Ruangah Tin An Kai Ih An That


Mizoram Ah Myanmar Mi (2) Meithal Le Cerek Thawn An Kai – Meifar\nMizoram, Saiha ramsung ah Myanmar mi (2) cu meithal le cerek thawn an kaih thu June 1, 2022 ah theih a si. Ṭuanvo neitu pawlin thuhla an theih veten Zawngling khua ah zingzoinak an va tuah ih meithal pahnih le 70 mm bullets 20 thawn a neitu Myanmar mi pahnih cu an kai cih.\nAn kaihmi pahnih cu daan le dun vek ih hremnak pe dingin an thilri bungrua thawn Tuipang palik sakhan ah an ap. May 1 ihsin Mara Thyutlia Py (MTP), Mara Student’s Organisatiom , General Headquarters – Siaha pawl tangtlang in ramri ah thilṭha lo phur an um le um lo an check ding thu an tarlang.\nIndia-Myanmar ramri a si mi Siasi, Shapi, Zyhno, Kaki, Khaikhy, Lobl, Naotla le Iana gate pawl ah nazi 24 sung zohdiknak an nei thlang ding. Ṭuanvo neitu in, “Ralhrang in Myanmar ramsung thuneihnak a lak hnuah mipi pawl parah diklo zetin a cangvai, mipi pawlin lamzawhnak in, CDM tuahnak in le hriamkainak in an do ve.\nMara ramsung ah miphun, sakhua thleidang loin Myanmar raltlan pawl cu kan cohlang. Asinan, ramri ah zu, ritheihsii le thildang daanpahbal mi phurluttu an um ṭheu ruangah kan thin a nuam lo zet. Himi ruangah buainak kan tong zo ih tualsung mipi pawl hnaihnoknak a suak.\nCuruangah daanpahbal mi phur pawl cu kan lo kai asilen daan le dun vekin hremnak pek nan si ding. Meithal le cerek kaih tong hi vei 3-nak a si zo. India cozah in a duh lo mi thilri bungrua phurluttu cu kannih khalin kan cohlang lo a si” tin an tarlang.\nApostles 12 Thih Dan Kimcang In >>>


Eliana Can in - Chinland Today Media\nMay 3, 2009 7:35 am·0 comments\n“Keimah in theih ringringnak dingah run tuah uh.” – Luka 22:19\n– 1Siangpahrang 14-15\nKa nupi in kan tunu Eliana hi a nu tlawng ih ca a zirh sung cu a kilkhawi. Anmai’ inn vekih nuam-aw dingin thil tampi kan tuah sak. Amai’ zuk le a nu le pa ih zuk kha zikhetitta parah amah can in kan taar sak. Cu tiih kan tuah tikah a nu le pa kha an zuk in sunnihlawh a hmu hngai thei. A nu le pa kha nikhat sung atu le tu a mang hngai ding duhsaknak thawn kan tuahmi a si.\nZiangruangah hiti’n kan tuah? A nu le pa cu a hngilh hngai pei maw? Si hlah. A nu le pa a theih hngai ringringnak ding sawn ah a si.\nJesuh Khrih an thah hlanah Amah hngilhlonak ding thil a tuah ta. A dungthluntu pawl le atu san kanmah hnen tiangah, “Keimah in theih ringringnak dingah run tuah uh,” (Luka 22:19) a ti. Himi hi Khrih kan hngilh ding ruangah a si maw? Si hlah. Ziangtin so kan sualnak hrangih thih tuartu cu kan hngilh thei ding? Amah theih ringringnak dingah tiah a tuahmi Bawipa Zaanriah cu kan hrangih a nunnak a peknak, in umpi ringringnak, a huham le a thukam theih ringringnak dingah a si.\nA nu le pa ih zuk in Eliana cu a nu le pa ih duhdawtnak a ciingmangter ringring bangtuk in Bawipa Zaanriah kan hmanmi in kumkhua kan umnak ding inn ah in hruaitu a rat saalnak ding thu in ciingmangter. Ei-in awla hngilh hlah aw.\nRiahsiat a tuarnak cu rulh saal thei a si lo,\nDuhdawtnak leiba ka nei;\nBawipa atu Na hnenah ka pek aw,\nCu cu ka tuah thei sun a si.\nMai’ sualnak napi ih a ruattu in,\nKhrih thinglamtah lungawi te’n an mang saal.\nOkello Ih Thuanthu, Kan Thuanthu


Saudi Arabia Ram Ah Nunau Cozah Hnatuantu 30 Ret - Chinland Today Media\nJanuary 13, 2013 7:22 am·0 comments\nRIYADH : Saudi Arabia ram ah nunau pawl hin canvo tha an nei thei tuk dahlo. Cumi karlak ah, cozah ih hnatuan dan le ukawk dan pawl thleng danglam a tul asi ti ih King Abdullah a au reronak cu a taktak in tucun hna atuan vivo thlang. Kumthar hrang ah cozah hnatuannak hi post 150 a lawng mi a um ih cutawk ah nunau 30 pawl hi an pek asi.\nSPA ih reldan vek asi ah cun, King Abdullah cu, a mah thuron petu pawl cun, an ramsung ah nunau pawl canvo a siat tuk ruangah ruattha ding ih an simnak cu a lung a lut zet asi. Cumi rual in, nunau pawl hin mipa thawn office an kaitlang lo ding ih, an tonak le an umnak khal a dangdang asi ding.\nAn hmanmi sangka khal a dangdang asi ding ti in an puang. 2005 ih King Abdullah an hriltlin ah khan, nunau pawl in an ramsung ah canvo tha an nei vivo ding ti in a rak sim dah, Cun, 2011 September thla ihsin nunau pawl vote pek khal an siang thlang asi. Khatlam ih ram relse duh pawl cun, 2015 ih hrilawknak ah a tlin duh ruangah asi ti zawng in an rak relse ve hai.\nVanzam Parah Rul\nSYDNEY : Australia ramsung, Queensland city of cairns ihsin Moresby ih zam ding vanzam par ah, 3m ih sau rul hmuh asi. “Hi rul (python) hi passenger pakhat in a hmu ih, cumi hnu ah tuanvo neitu pawl in kan hmu asi. Port Moresby a thlen hnu ah amahten a thi asi” ti in Qantas spokesman cun asim asi.\nSaudi Arabia Siangpahrang Fapa Thawngtlaknak Thleng\nSaudi Arabia Ram Ah Tilik


Taksa le Thinlung - Chinland Today Media\nJune 20, 2012 2:13 am·0 comments\nBible Siar Ding: Luka 14:25-33\nMi pakhat cu Bawi pahnih ih sal a si thei lo.\n– Luka 16:13\nTubaite ih hliakhlainak (survey) an tuahmi in American mi mipum zatek sawmsarih paruk 76% cun Christian kan si an ti aw, ti’n a tarlang. Himi nambat hi a liam cia kum pawl hnakin niamdeuh hmansehla, US ih ummi minung tthenli tthen ih tthenthum hnakih tamsawn cun Christian kan si tiah an ti awlai tinak a si.\nHih nambat hin mipi ih thinlung la theizet hmansehla, Jesuh in a dungthluntu pawl hnenah, “Bawipa tiih in kawh lawng hin Pathian lungawiternak dingah a daih tawk lo,” a ti. Nitin kan nun daan hrimhrim ah hmakhatte’n asilole atlaitluan in kan Bawipa – Adonai – ih thuthluntu kan sinak kan langter a ttul. A dungthluntu kan sinak ah kan nuncan ziaza hi kan awkam ih kan simmi hnakin niamsawn hlah seh!\nA lenglam awkam in thuthluntu si cu a olte a bang na’n mitthenkhat in atak ih nuncih ding kan nuar (delay) phah ttheu. Kanmai’ remcaang zawngih thuthluntu kan si ttheu, asilole kan kiangkap thil umtu daan le kanmai’ bulpak khuakhan lairelnak vekin Pathian thuthlun kan tum. Sihmansehla, nun ah atak ih langter lomi thuthlunnak (obedience) cu alak a si ih thuthlunnak taktak khal a si lo. Atak ih kan tuah cih lomi thuthlunnak cu, Bawipa na simmi cu ka thei ko na’n, kan ti thawn a bang awk.\nPathian thuthlun lo daan phunkhat cu a dik lo zawngih thuthlun hi a si. Kanmai’ tumtah le khuakhannak kimter duh ah thil ttha titahrat in mah le mah ren awk khi a si.\n“Adonai” ti ih kan kawhmi Pathian hnenah pum kan pe taktak maw? Asile cu a simmi vekin kan tuah dingih kan kut lawngin si loin….kan thinlung tak te’n kan tuah ding.\nAdonai, ka nunnak pumhlum in na thuthluntu si dingin ka hlan aw;\nka thinlung khuaruahnak le ka nitin atak nunnak zate in.\nAdonai Pathian ih thupek ka thlun lomi ziang a um?\nTuni ah A thu ziangti’n ka thlun (obey) ding?


Joe Biden Nih President A Tuan Ahcun Kum 4 Chungah Thil Tihnung Pahra A Chuak Ding!\n1. Tax a kai ding ih company pawl hna an ṭuan thei lo ding. Obama san lai vekin ramdangah U.S. company tampi an cer ding. Hnaṭuan nei lo unemploment a karh cak zet ding. Entry level hnaṭuanpawl paycheck veikhat lakah tax $70-$100 pek a ṭul ding.\n2. Hnaṭuan nei lo an tam ding ih rukru, damiah an karh nasa ding. BLM thubuai ihsin Police ih misual action lak theinak (hremtheinak) an neihmi tampi an lak sak ding ruangah U.S cu misualpawl ih rampi, zalen zetin sualsik bawlnak hmunpi ah a cang ding.\n3. Lesbian, Gay, Bisexual, Transgender, Queer (LGBTQ) pawl duhtawk ih an vawrtawpnak rampi ah a cang ding ih tleirawlpawl an thinlung duhnak nei cia lo hman teenagers ziangkim test duh thinlung ruangah rin lo pipin LGBTQ ah an cang ding.\n4. U.S. cu Sadom le Gommorah zin ciah a zawh ruangah an tuar vek a tuar ve a ṭul ding. Sual ih fun sah bepbep, thim bembem ram ah a cang ding. Thim lak ah zin a zawh mi hman thei lo in a hlo ding.\n5. Stocks market control an tum lo ruangah China kut ah shock share tampi a thleng ding. U.S. bankpawl, 401(k), retirement thu ah a buai nasa thei.\n6. Non profit organization (501(c)3) khal tax lak a tum ruangah kawhhranpawl, mibawmtu company tampi, rawngbawltupawl khal tax pek a fial thluh ding. Kawhhran tla cu a rek bet nasa zum a um. Ziangahtile Christian pawl ih zunnak hnget le ramneitu dinhmun ih an din hi liberal pawl ih an mitkemnak bikmi a si.\n7. Israel a hlauhla ding ih cutin U.S.A. malsawm kungpi Israel, liberal pawlin an hau tlu ding. *”Nangmah mal lo sawmtu cu mal ka sawm ding, A lo camsiattu cu ka camsiat ding.(Gen 12:3)\n8. Trump ih nasatukin a rek bet ruang ih cangvai thei lo hel hmangpawl (terrorism) pawl an cangvai supso ding. ISIS vek pawlkom tampi a karh ding. Hipawl ih tumtah bikmi cu Christian pawl that thluh ih cimit. Leitlun pi luahkhat a si kha!\n9. Politician pawl thinlungah “diklonak thawn khal in lal a theih” timi lungput nei an tam sinsin ding ih fair and transparent elections le ram duhdawttu taktak, mi dik, mi fel, sinak co an mal deuhdeuh ding.\n10. Hnam hleihdanawknak (Midum, mirang, misen) a um lo timi an feh luan tuknak ah mah hnam ciar thupi bik ih ret duhnak a sosang ding. An hngal in an duhaw ciamco ding ih a burbur ih kahawknak, sualawknak, thatawknak a karh nasa ding.\n# Bible eng ih feh tu hrangah cun U.S.A hi ṭahpi rero ih topi tlak dinhmun a si. U.S.A ram dintu Christian pacang ṭha, Bible kai fekfek kan palepawl le President hmaisapawl khal an riah a sia zet ding. Tuni ah, zumtu tampi kan thin a kekkuai ih kan ai in kan hram rero fang cu a si eeeeeeee…😥 Catialtu: Thian Awi Sang


Chin National Front (CNF) ralkap fala Daisy- Interview nak – My News\nChin National Front (CNF) ralkap fala Daisy- Interview nak\nadmin June 9, 2022 Leave a Comment on Chin National Front (CNF) ralkap fala Daisy- Interview nak\nKum 2021 February ni ih sin ralkapin thuneihnak a lak hnuah ralkap thuneihnak pawm lo, thalai thenkhatin ralthuam kenhin military council ralkap cu an bei let a si.\nCumi thalai pawl lak ih sin Chin nunau fala Daisy khal a tel ve a si. Fala Daisy cu Magui University ih sin Law degree la zo mi a si ih, tuah cun Chin National Front (CNF) headquarters Victoria ralkap camp-ih ralkap lam sinak tuanvo nei tu a si, amah interview-nak; thusuhnak leh a simnak hi rak ngai hnik uh. .\nThusuhnak: Himi ralthuam na ken nak san hi in sim thei pei maw, Hi dictator system hi kanmahin kan dodal lo a si ah cun dodaltu an um nawn lo ding cumi ruangah, thalai pawl cu tun hi an harhsuak can a si timi ruahnak neiin hi mi Chin National Front-ah hin ka lut ih, ralthuam ka keng a si tiin a sim.\nRalthuam kan ken hlanah cun ralmuang takin lam kan zawh ih. asinan military council lamin ralthuam an lek suak ih, mipi cu dik lo takin an kai ih, thalai tam tak an tel. Cu mi lakah hin ka rualpi pawl tla an tel a si, curuangah ralthuam tel lovin kan dodal thei lo ih, kanni lamah cannak a tam tuk thlang ruangah leh ralthuam an ken vekin keng ve a tul ti ruahnak neiin ralthuam keng ka si.\nThusuhnak: Ralthuam na keng hlanih na thil tummi leh na rak suangtuahnak pawl in sim thei pei maw, Kei chu Dan lam thei mi ka si vekin, Ukil tha tak si ka chak ih. Cun Law school-ih tlawng ka kai khal hi, tum nei ih kai ka si. Kan Chin state-ah hin zirnak hi a rak hniam tuk ih. Khawpi lamah fehin zir a tul theu. Cu mi a si ruangah zirnakah hin harsatnak tam pi a um theu a si. Tawng leh thil dangah thleihdannak tampi a um ih. Tin, Dan lam zir hi kan nasa a si. Dan lam zirih eihawlnak ih hmang kan mal tuk ruangah, kei cun mai khua ih hmang tangkai theihnak ding ngaihtuahin cu mi school-ah cun ka zir suak a si.\nThusuhnak: Na hmai lam can ih na tumtahnak le tuih na dinhmun zoh salin beidawng can na nei theu maw. A cangah cun ka beidawng nasa theu, . Ka rak tumtahnak leh tuih ka dinhmun cu a bang aw thei nawn lo ruangah, ka beisei nak a hlo ih ka beidawn theih a si. Sinan, beidawng thei kan si lo. Tuan ding tam pi kan nei ih. Harsatnak, Thlipi a um hnu lawngah hin boruak a dai nuam theu a si, curuangah tuih kan thlen cinah hi mi cu ka tih thei a si lo, a theih loh tiih beidawng mai lovin, a theih dan lam leh a tha sawn ngaihtuahnak thinlung thawn hmai lam kan pan phawt cun ziangtik niah maw cu hlawhtlinnak cun in rak hmuak ding ti ka zum a si a ti.\nZRA pawl hi Uico SAC ralhrang military council kut leh ke an si Zomi Revolutionary Army is Puppet fighter of Burma Army. →\n← Thantlang Baptist Church(TBC) Biakinn A Kang


Donak Hrang Raalthuam - Chinland Today Media\nMay 29, 2009 7:15 am·0 comments\nSatan bumsiatnak do thei dingah Pathian in a lo pekmi raalthuam kha hruk uh. – Efesa 6:11\n– 2Sansiar. 7-9\nThlaraulam ih raalkap Paul in a raaldonak a cem zik tikah, “Tlan zuamnak ah ka ti thei patawp in ka tlan zo; a netnak tiang ka tlan zo ih ka zumnak khal thlauthla lo tein ka pom hnget zo” (2Tim. 4:7) a ti.\nKhrih ih raalkap pakhat nitin te’n raalthuam hruk a ttul daan a theih ruangah a Khristianpi pawl kha thimnak huham thawn do awknak ah hnget teih an din theinak dingah Pathian ih raalthuam hruk dingah a forh hngai. Paul cu thuthangttha a phuanlai ah vuak le thawi, lungto ih den, thawng-thlak, rilrawng, tihal, khuasik le ttihphang ih a um caan tampi a um (2Kor. 11:22-28).\nThudik kha taikhap ah, dingnak kha ttaangphaw ah, daihnak thuthangttha kedam, zumnak thirphaw, rundamnak lukhum, Pathian Ttongkam raalnaam ah hmang in Paul cun Satan raal a neh (Efe. 6:14-17). Kannih khal raaldo dingin Pathian raalthuam kan hruk a ttul.\nThimnak siangpahrang le a rualpi pawl cu kan do dingmi raal an si. Cuhrangah a mibumnak ihsin kan humhim awk a ttul ih amah do dingah nitin tein Pathian ih raalthuam kan hruk a ttul. Cuti’n kan tuah ahcun Paul vekin kan nunnak a cem hmanah rinhlelhnak um lo te’n ‘ zumhngetnak’ kan nei ding.\nRaaldo thawm a thang, Raal pawl in in naih,\nBawipa hrangah a tthabik in timtuah awk uhsi;\nRaalthuam hrukin fek te’n ding cio uh,\nA thianghlimmi a Ttongkam parah ding uh.\nPathian raalthuam cu na hrang timcia a si, na hruk ding lawng a


Rannung Hmangih Thlirnak - Chinland Today Media\nAugust 4, 2014 9:55 am·0 comments\nMilai hin fimzirnak ah hnuailam ihsin tlunlam kaiso tengteng dingah kan ruat cio, asilole thansoh timi cu hnuai lam ihsin tlunlam ih feh khi asi kan ti; himi hi kan rinhmang, kan duhduh phuahcopmi, hminthan duhnak men ih zirhawknak phun khat asi kan ti khal le a sual lem zik lo\nThansoh Bawmtu Part – 4\nRAN NUNG HMANG IH THLIR NAK\nAsinan, rannung ihsin zirnak le hmuhnak cu milai ih tuahmi thawn hmuhdan, thlirdan abang lo. Ahmaisabik ah rannung hmang ih thlirnak, ruahnak pe aw ding kan si ruangah Pathian ih sersiammi vate fanopawl an bu ihsin zam an zir suak zoh men ding khi asi. Vate fanopawl an bu ihsin zam an zir thok tikah tlunlam ah direct kai loin hnuailam ah an tla, leilung an thlenzik tikah thazang lak hna an thiam ih an kaiso sal. Cutin zam an thiam. Himi hi a dik dawhmi kiangkap ihsin zirnak asi.\nMilai hin fimzirnak ah hnuailam ihsin tlunlam kaiso tengteng dingah kan ruat cio, asilole thansoh timi cu hnuai lam ihsin tlunlam ih feh khi asi kan ti; himi hi kan rinhmang, kan duhduh phuahcopmi, hminthan duhnak men ih zirhawknak phun khat asi kan ti khal le a sual lem zik lo.\nAsinan, vate fano in a nu bang dingin a bu ihsin zam zir dingih a suah tikah tlunlam kaiso lo in hnuailam ah atla. Tlunlam thlen ding ahcun mi kut hnuai umta atul ti thufim cu kan nei, mi nehnak tha bik cu duhdawtnak le tangdornak asi thu Bible khalin in zirh cio. Mitampi cun kan thla a zawng hlan ah kan thinlung khaw ruahnak a beidong hmaisa theu ti kan hmu.\nCutikah leitlun ih mi hlawhtling kan rak silonaksan von zoh vivo hnu cun mah le mah rinhlelawknak , thinlung beidongnak, ralkhat thlen duhnak thinlung kan mah ih aum nawn lo thu kan hmu. Kiosa hin a vanglai ah kum 3 vei khat a thazang a san aw ringring, Tipi tilian cak nak hmun ih lehlam ral ihsin lehlam ral saipi hman ih dingten a tan theilomi tilian maksak ih ralkhat ah target anei, tilian atan taktak tikah sir keh le vorh, dunglam khal a zoh nawn lo, hmainor in dingten a feh phah ah a target hmun thleng dingin a target lawng a zoh, cutiiih a hlawhtlin tikah hro suangin a rum, cui’ a rum aw theitu ramsa hmuahhmuah in an umnak hmun ihsin an bok ih upat nak an rak pe.\nLehlam ah tlawngin ah sual tuah atha lo, sual cu tlansan ding tiih zirhawknak thawn khal a pehparaw , cutikah tlawng an theh hnu ah an bu (E le S bu ihsin, mi kut hnuai hnatuannak hlawhman tha deuh ngahnak ihsin) ihsin leitlun ih zam suah ding ziangtik hman ah an zir ngam nawn lo.\nMihlawhtling si kan duh cio ruangah,” Cak le raltha in um aw, ziangahtile ka lo pe ding tiah nan pu nan pa hnen ih ka rak kam ciami hih ram hi nan lak tikah Israel mi pawl hi nangmah in na hruai ding, Mosses ih a lo pek mi thukham cu kimtein thlun dingah cakzet le ralthazet in um aw, thukham fatebik tiang daithlang loin thlun awla na fehnak kipah na lam a tluang ding, thukham cabu cu hngilh hrimhrim hlah. A sungih nganmi bangtuk ih na nun theinak dingah a sun a zan in siar ringring aw. Cu tiih na tuah asile na thangso ding ih na tuahmi hmuahhmuah ah na hlawhtling ding, cakzet le raltha zet in um aw tiih thu ka lo pekmi cu ziangtik hman ah hngilh hlah, tihhlah, na thin nau hlah, ziangahtile Bawipa na Pathian keimah in na fehnak kipah ka lo umpi ding asi,” tiah Joshua. 1:6-9 ati.


Ralram ih Thuthang la ṭheutu CNN palai cu Myanmar pan in a ra - Falam Online Media\nRalram ih Thuthang la ṭheutu CNN palai cu Myanmar pan in a ra\nMipi ṭanrualnak ruangah le abikin mino (generation z) pawl in nunnak thaap rori`n kawl ralkap ukhruainak an do ngam zar ah Myanmar rampi buainak cu leitlunhuap ramtintian in an thei thluh thlang ih kan ram buainak rak thlir tu khal an tam vivo.\nLeitlun media hminthang tamzet khalin kan ram buainak thu le Kawl ralkap pawl ih nunrawng zia pawl cu nitin an suah mi thuthang ca hmaisabik phek rori ah an tarlang thlang a si.\nMyanmar ngaihventu an tam ti cu a si ko nan kan ram rori ah ra in thuthang latu ramdang media picang an um tuk lo.\n#ontheroad #myanmar pic.twitter.com/OR2eaLNRip\n— Clarissa Ward (@clarissaward) March 30, 2021\nNan, tu ah CNN chief international correspondent a si mi Clarissa Ward cu ramsung thuthang la dingin Myanmar ram a ra pan tiah theih a si.\nAnih hi thuthang la/ngan lam ah hmuhtonmi tamzet neizotu a siih ca a ngan tik khalah mipi lung lut zet dingin nganthiamtu a si.\nABC News le CBS News khalah hna rak ṭuan dah zo a siih atufang ahcun CNN ah chief international correspondent dinhmun in hna a ṭuan rero lai.\nIraq, Syria, Yemen, Afghanistan ralram khalah nunnak thaap in Thuthang la ding in a pok ṭheu …….\nSoiselding umlo khawp in le hlawhtling zetin hna a ṭuan ṭha theituk ruangah Awards tamzet dongzotu khal a si ih amahvek mipicang kan ram ah thuthang lak dingih a rat cu Myanmar mipi an thatho zet a si.\nMeidia tamzet cun kan ram buainak thuhla hi March thla hrawng lawng khan nasaten an ngaihven ih, a nih Clarissa Ward cun bulpak rorin amai Instagram ah Myanmar mipi duhphorh lai video cu February 17 ah a rak share dah zo a si.\n← Ni 2 sung lawng ah rampumhuap in kah that mi mithi 169 an um + Hmin cazin\nMarch 31 : Kalay-Gangaw ziin ah Mipi le Ralkap hraang pawl an kapaw lala →\nKachin ram, Mali Kha tipi sungah Vanzam siat mi hmusuak +VIDEO


Zinghmuh Tlang | VCTH\nHome » Cahram » Zinghmuh Tlang\nBy vcth on September 17, 2014.\nA tlang um daan\nZinghmuh tlang hi tlangtluanpi pakhat a si-ih a sannak bik cu a tu-ih Ramthlo khawlu khi a si. Lungkhaam tluanpi in a um ih a sannak bik ahcun pi 8,414 tluk a sang. Falam le Hakha karlak, Falam ihsin peng 23 tluk a hla. Zinghmuh tlang cu Tlangzar khuaih Acozah tlaici cinnak hmuan lu ihsin Chuncung ram tlang kuampi tiang a pehaw mi a si ih peng nga tluk cu lungkhampi lawnglawng a si. Tlang ih nisuahnak lam cu a hram lamah digari 70, 80 hrawng hrapin a um ih tlangzim thlennak pi 200 tluk hmun ihsin lungto cangdawl mi vekin digari 90 tluk hrap zetin a um. Tlang ih nisuahnak lam lungkham lakah Natsi kamung, sokhlei raang, rawngal le tuuthing phunphun a kho. Kham lakah khuai bu le lungthi tla a um. Zatum, Sathar, Savom, Zawng le Vate phunphun khal a um. Tlang ih nitlaknak lam cu hrapzal deuhin a um ih penghnih hrawng hlatnak ah Sihti rawngpi a um. Cu mi cu Laiva le Nikva ih hram thoknak tihna a si-ih Lai tili thawn hmun rawnah an peh aw. Laiva cu nisuahnak lamah a luangih Nikva cu nitlaknak lamah a luang.\nZinghmuh tlang cu tlangsangzet a si vekin tlangzim ihsin khua hun cuan sehla nisuahnak lamah Kawl phairwn kan hmu thei ding. Nitlaknak lamah India Mizo ram tiang hmuh a theih. Tlang a san vekin thli khal a tam zet. Fur can ahcun mero le sum a zaam ringring. Thlatang can nisuah pekte ahcun tlangtlua hmuahhmuah var zetin a langih cucu Zinghmuh khawhrum pawlin patpar an pho ti ah pupa pawlin an ti. Leitlun raalpi voi (2) nakah Mirang pawlin hmundang thawn signal tleunak in biak awknak hmunah an hmang ti a si. (ni tleu khal a hman theih).\nZinghmuh tlang nasa zetin a min\nKhuahlan lai-ah Zinghmuh tlang hi nasa zetin a min ih a tui Ramthlo khawtaw tipi kap (Kualrawn) ih lungto pawl hi Zinghmuh a min lai-ih riil mi a si an ti. Cuih lungto min lakah “Lungmaah” timi a um. Lungto pakhat parah lungto dang (5`42) pakhat suang aw in a um. Cumi cu “Lungmaah” tii a si. A parih a suangaw mi lungto cu leilung ah thlak khal le amahten a suangaw saal thotho an ti.\nZinghmuh tlang min nawn lo dingah Ramthlo um mi an hrin hnam zate`n (Fan-ai siar lo) vok that in thlacamnak an tuah nan a min thotho. Fan-ai hrinhnam pawl an tuar nawn loih Sepi kitial that tahratin, “Keimah in ee, Sepi kitial thawn ka lo tung ee, min nawn hlah aw” tin thla an cam ih cuihhnu a min nawn lo an ti. Cuih hrangah Zinghmuh tlang a minnak hmun cu “Fan-ai Zinghmuh” tin an ko dahta. Cuihhnu voikhat voihnih a min can ah Fan-ai hrin sungin mi pakhat khat a thi theu, an ti.\nZinghmuh tlang hramah Ramthlo khua a um. Ramthlo cu Pu Za Sum ih khawtoh mi a si an ti. Pu Za Sum cu a thih tikah a thlarau khuavangah a cangih Ramthlo pawlin kumtin ten vok thau in an be theu. August thla hi Za Sum thla an ti ih ninga sung khawleng suak lo ten an biak theu. Cu lawng siloin Ramthlo pawlin Pathian timi biaknak an nei ih Za Sum thla sung thotho ah vok thau in kum tin an be theu.\nZinghmuh tlang cu Ramthlo lam ihsin zoh tikah lung khampi a si ih Lai mi zum daan cun khasia um hluahhlo ding cu a bang ngaingai. Kan pupa pawl cu lungto phundang deuh, zanthing phundang deuh an hmuh cun a sungah khawsia asilole khawzing um dingin an ruah ruangah vok le ar in an be theu.\nZinghmuh khawzing Bawi bik hmin cu Sawn Hmung khawzing an ti ih Fan-ai Zinghmuh ah a um. Kum tin vokthau in an be theu. A Zinghmuh tlangpi hrimhrim hi phiangkum tinten secang in an be theu. Chuncung pawlin Sepi in an be theu. An thlacam daan cu:- “Kan pu Zinghmuh, fanu fapa in run thlak aw. Sapi Sate in run thlak aw. Rawl sawn rawl za in run thlak aw” tin an cam. Tluang Hnin hi Sawn Hmung fapa a si ih Ai-sal Zinghmuh ah a um. Sawn Hmung le Tluang Hnin hi Chuncung pawlih biakmi khawzing a si. Za He hi Mar pawlih biak mi Zinghmuh khawzing a si ih Mar Zinghmuh ah a um. Hlanlai ah Mar pawl Zinghmuh ah an um ih Bungkung pi an phunmi tla motor ziinpi kapah nim ciaiciai in tutiang hmuh theih in a um. Mar pawl Zinghmuh an biak tikah cui Bungkung pi hram in an be theu.\nSawn Hmung hi a lianzetmi khawzing a si ih sui, ngun, tilva phunkim le Sialkiringcin a nei. Thlithawl le ruahthawl neitu khal a si. Inn tha zet dot hnih a nei ti a si. Sawn Hmung hi dotu ral khawlkheng (Kawlrawn um khuavang) in a do nan a neh lo. Khawlkheng hmanmi nam le phaw cu lungto a si. A cuih a ralphaw laifangah Sawn Hmung ih kahnak cerek tlem in ong vengveng in a um Tui ni tiang Dokthek ramah hmuh theih in a um lai. Tu san thar tiang hmuh theih ih a um mi cu, kum tampi dan, a ziang maw can te ah Vaca rual cu Zinghmuh tlang hramah an hung zuang ciamco theu. Cuihhnu rei lo te ah thli le ruahpi nasa zetin a sur ih ni khua a ceen theu.\nKhawzing biak daan\nZinghmuh tlang cu khuavang, khawzing bawi umnak a si vekin kum tinten vokthau le ar in an be theu. Phiangkum tinin Secang in an biak. An Secang cu tlangbawi sangtu pai innah an hreng. Tlangbawi pawlin mipa nauhak biarkaih thei hrih lo le an hrinhnam cio ihsin sawm mi upa bik pawlin Secang cu an diir. Hitin thla an cam.\n“Zinghmuh pi aw vok thau (or) Secang inkan lo bia.\nSapi sate in run thlak aw, Fanu fapa in run thlak aw.\nPulhpi tlaangraai in run kham sak aw.\nKan baahnah hlai seh law, kan fangvui fual seh law” tin thla an cam.\nThla an cam theh hnu-ah Sia cu an that ih a sa hminten an suang. A thin a cuap, a lung, a ril, a tit a thau tin kimte`n an lakih lungdawl (biakdon) mi parah an ret. Tlangbawi (Puithiam) pa in a ei theh hnu-ah a sa dang cu mipi in an ei. An ei hleimi cu a hmunah an tanta. Khua leng suak lo in nihra sung an uul. Nunau pawl cu inn ah thiamtah na, a leng aw na, zupi in tlang in nuam zetin an um. Zinghmuh biak can hi May thla cem le June thla thar hrawngah an tuah theu.\nZinghmuh tlangah hin khawsia phunkhat a um lala ih a hmin cu Lul an ti. Cucu Ramthlo pawlin kum tinten vokthau in an be theu. Lul an biak ni ah inn tin ten fangtlor sangphut in an deng ih a hrek cu sangah an saung, a hrek cu a phut in an ret. Inn tinten inn teek pa bikin thla a cam ih sangphut cu a vorh hnu-ah sang an ei.\nThihnak thu pom daan\nZinghmuh tlang hram ah Ramthlo khua a um ih a raal khat sisuah nak lamah Tuarthlua tlang a um. Mithi thlarau zate`n Tuarthlua tlang in Zinghmuh tlang ah, Cui sin mithi khua ah an feh tin an zum.\nMipa thih tikah\nMipa Thlailam lo pawlih thlarau cu Sanu in a luvun a hiik sak an ti. Cu ruangah an thih tikah lupawng in a lu an tuam sak. Sanu in a luvun ai-ah a lupawng hik she an ti.\nSakhai kutseh kap lo pawl le kutseh aih lo pawl an si le Sanu in an hnakruh a rak zuh sak an ti lala.\nPacang an thih le an thlarau cu Pialrang ah an kai tin an zum. Zinghmuh khawpi le pialrang kar lak ah Tiva hawrkuar thupi a um. Mizoram pawlih thlarau cu mithi khua asilole, Zinghmuh khawpi ah an um. Asinan khuangcawi thlarau cu Pialrang an kai. Kuangcawi pawl an fanu in mi an ngai asile an pa le khal pialrang an kai thei lo an ti.\nMitha milian pawl cu an thahmi rannung le an kahmi ramsa pawl kha mithi khua ah an khawr luailo tin an ruat.\nNunau thih tikah (fala)\nTlangval nei hrih lo sualpi lo mi an thih le an thlan ah Thulhkawn an phum cih theu. Ziangahtile Tloleng timi ruapum pakhat te donmi lilawn an zawhter. Tlangval sualpitu nei lo fala pawl cu, Khal Thang timi pacing a zang thulhkawn can nei pa in, a zang in raalkhat thleng ko a rak phirh vurvo an ti. Curuangah fala hrekkhat pawlin hla an neih mi cu, “Rak tlan aw law khai ee, Khal Thang zang tiu tio, Keimah te ka r alai ee, rua Tloleng in”.\nNupi nu thi\nNupi nu nau hring thei lo ih thi le naupai lai ih a thi khi “Puthih” an ti. Puthih ih a thi mi pawlih thlarau cu rua thlekmi hriam maktak kha an kut inan zuutter ih an kut hmuah a tlek thluh. An pasal maw sungkhat pawlin maw, sia ruakhnah an thah sak asile sia khuk vun te kha an kut ah an dam ih a tlek dem deuh an ti. Curuangah nei lo cingten sia ruakhnah ih thah an zuam tentonak a si. Puthih in a thi mi pawlih thlarau cu Sumphur ah a lut an ti. Curuangah an remtunmi parah hreitlung pasarih an taar theu. An tapa pawlin Sumphur thing an va lakih hreitlung in parhtheh ko an vac eek. Cutikah an luat an ti. (Cucu an ruak lai ah a si)\nNupi nu thinei lai thi\nThikaang hrih lo nunau thi pawl cu an thlarau tlang parah a tawi an ti. Tlangtawi timi cu hramlak tlanglak ah an vaakvaai tinak a si. An tlang toih caan mal deuh seh an ti ih ”Nizoh” an tuah. Nizoh timi cu ”Nizarh” titluk a si. Mithi thlarau khui hman suak lo in innsungah an khum tinak a si. Sia ruakhnah ih a that thei pawl cu ni hleinga sung an zoh. Vok ruakhnah ih that pawl cu ni sarih an zoh. Ni a kim tikah vaang hlanin “Mithi feh” an ti ih sangka an ong. Meithal an kap. A riahpitu an zate`n thlan ah an tap vualvo. Cuti-ih mithi a feh lo a sile an thlah ihsin thok in mithi thlarau cu tlang a tawi, an ti. Tlangtoih mi aiawh ah an ti-ih a sungkhat pawlin hnartlangah deute an suan sakih meisa an tihsak ringring. A thih thla a cem in a thlarau cu Zinghmuh in mithi khua ah a feh tin an zum. Thikaang zo pawl cu tlang an tawi lo an ti.\nCu le Sanu in puantah phunphun thiam pawl cu an thiamfung in a rak vuak ciamco. Sia that ih vaaipuan sin pawl cu Sanu in napin a rak hrem. An vaaipuan ahcun “Aikehleng” (thiam hnanat) an ti ih vaaipuan phun dangih an phum aw asile Sanu in aikehleng tah a thiam lo ruangah a khawng ngam lo an ti.\nCuti`n nunau thlarau tlangtoih sung cu an sungkhat zate`n innleng ah an riak theu. Ziangahtile tlang an toih sung cu an thlarau innah a tlung phahphah tin an zum ruangah a si.\nLaicar thih tikah\nLaicar timi cu naute suakpek te, zarhkhat hman kim lo naute thi pawl cu “Laicar” thi an ti. Laicar cu minung cazin ah an ret lo ruangah an thih vete`n an phum. Zanlam ih thi asile vaang hlanah an phum. Laicar thi cu thlan ngaingai siloin leibeel(belrua) sia in an phum theu. Minung ih an siar lo ruangah topi awk daan asilo. Nu le pa khalin ngai lo ding. Laicar thi thlarau pawl cu hnawiti asilole pawhteti khop lo ih thi an si ruangah mithi khua ahcun lianger par tizu in an cawm. Cuihruangah Laicar thi naute thlarau pawl cu hl ate an nei. Cumi an hla cu: “Lianger tizu te ka zuuk ah, Ka nui` hnawiti ngai lem hlang” an ti-ih vate in pangpar an tlan ih a tizu an in vek khin lianger tizu thlumte cu an tlan ve an ti.\nCu ruangah nupi nu nau nein awn lo pawl an thi kaang ding an hngakhlap tukih an thi cu hlamphei (Leibeel kuai phelte) in meisa ah an kang. Cu tikah thi nei nawn lo in an thi cu a kaang tata a si an ti.\nFala tlangval thih tikah\nFala le tlangval an thih tikah “Hniarkiak” an tiih khawsung mi zate`n mithi an phum zan cu zianghman hnatuan lo in an uul. Zozo khal ziang te hman tuan lo dingin tlangaupa tlang an au ter. Nunau khal pathnuk lo dingin tlang an au. Laicar thi khal cu vek thotho in an uul.\nMithi pawlih zalampi bik\nMithi thlarau cu zozo khal asile an mai inn ihsin an suah hnu-ah mithi khua lam pan in an feh thluh tin an zum. A hmaisabik ah Tuarthlua tlang ah an feh. Thu ngaingai a si maw ti-ah an fehnak Tuarthlua tlang ahcun an feh hlanah Vutcam an retih a thaizing an zoh sal tikah keneh a um ngaingai an ti. Tuarthlua tlang ihsin mithi thlarau pohpoh cu mipum an siar ti tluk in an ruat. Tuarthlua tlang timi cu a tui Ramthlo tlawnginn sak tlang bote khi a si.\nMithi thlahnak ni a kim tikah innsaang hotu bikin hi tin a thlah ta.\n“Khalen… Kan sung zate le\nNa thian na rual pawlin kan lo thlah a si.\nZokhal in seherh aw hlah.\nDunglam khua hoi loten feh.\nLungawi aipuang ten feh aw”\nCuti`n Tuarthlua tlang ihsin Zinghmuh tlangpi pan in an feh tin an zum. Zinghmuh tlangpi le Tuarthlua tlang karlak ahcun a tui Ramthlo khua umnak khi Pu Hmun Ung ih khua a rak si dah ih mithi thlarau pawlih feh thawm, an ruakhnah rannung pawlih kuang awn tla, naute pawlih Hankhing (Khing dawron) awn ti pawl tla hi an rak thei ngaingai an ti. Cuti`n mithi thlarau cu Zinghmuh tlangin mithi khua Zinghmuh khawpi pan in an feh tin an zum.\nZinghmuh tlang an thleng ngaingai ti an zumnak hi thuanthu pakhat an nei lala. Cumi cu, hlanlai ah pacangtha Pu Zal Hrang timi a rak um. Fanu mawite Dar Luan a nei. A lo rawl ngalrual in an ei sak ciamam. Zankhat cu a bawh ih a hotu bik Ngalcang a ho thiamtleng can a kap. Thi lo in a tlan. A dawi vivo ih Lasi pawlih hotu bik a si ruangah an siang lo tukih a dang Ngalcang sumsarih in an thleng sak. Pu Zal Hrang khal a lungkim thei lo ih a dawi vivo.\nA netnak ah Tankham thuai ah Lasi fala pathum pawlin a Ngalcang kahmi cu a hma an rak buahsak rero in a va tawng. “Ka sa kahmi in thleng sak. Ka duh hrimhrim lo” a ti. Lasi pawlin an leem rero nan a duh cuang lo. Curuangah a fanu Dar Luan cu an thah sak. Dar Luan ruak cu an phum. Mithi feh ding ni a kim ih a pa cu vaanghlan in a rak tlan ih Zinghmuh tlang nisuahnak lam ih Tuarthlua tlang in a fanu Dar Luan cu a rak bawh. Vaang zawngah a fanu Dar Luan ih thlarau cu a ra ngaingai. A pa in hmakhat te ah a pom cutci. Dar Luan in ka pa in i kai a si ti a theih tikah tihzungza a phunphun ah a cang. Asinan a pa in, “Ka fanu ti ka lo theih hnuhnu ka lo thlah dah lo ding” a ti ih a tang nasa. Asinan a fanu in “Ka pa i thlah aw, na duh si lo” a ti. Na duh si lo a tinak cu Lasi pawlin a kah mi Ngalcang a ho thiamtleng can kha an siang lo tukih a dang Ngalcang in thleng an tum tikah a duh lo ruangah a fanu Dar Luan an thah sak ti a theih ruangah cu ti-ih a tinak a si. Laimi pawlin mithi thlarau cu Zinghmuh tlang in mithi khua-ah kan feh a si ti hi an rak zum.\nMithi khawlipi ah\nCuti`n mithi pawlih thlarau cu Zinghmuh tlang ihsin mithi khawlipi lam pan in an feh lan vivo. Mithi khua thlen hlanah tiva(asilole) hawrkuar thukpi a um. Cuih hmun cu khui khalin heel theih a si lo. Mithi khua feh theinak dingah ruapum pakhat te don mi lilawn a um. Cumi lilawn cu a hmin ah “TLOLENG” an ti. Tloleng ti cu a her rero tinak a si. Cumi tloleng cu pacing tihnungza maktak, Khal Thang timi pa in a rak kil ringring. A ra mi pohpoh cu Khal Thang tong lo in an luat thei lo. Khal Thang cu a zahmawh thulhkawn can a sau. Cumi a zahmawh in khatlam raal thleng ko in a phir theu an ti. Khal Thang ton ding cu thia le khur in an tih.\nMithi khua lal sanu le sapa\nCuti`n Khal Thang hnen ihsin raalkhat an kai hnu in mithi khawpi lut dingah khawsuah in mithi khaw Lal Sanu in a rak bawh lala. Sanu hi mi hrekkhat sim daan ahcun fapa Sa timi a nei ih ruangah Sanu, Sa ih nu tinak a si an ti. Cucu a dik asile Sanu cu nunau si dawh a si. A inn kiimveel in Bungpi, Rinim le Kuakuai thing in a khat ih a niim liailiai an ti. Hla ah hi tin a um;\n“Rua tloleng tih hmang ning i paw lai ka kah mi Ngaurang pa nih,\nSanu kot lei an phun Bungpi cu vun vawk bal lai Zawngrual nih.\nHimi hla hi Sapi cang kap lo, Zawng le Ngau hrawng kap pawlih hla a si.\nSanu ih inn disap hrawngah a si hmang, ”LUNGMOLH TI” asilole ”LUNGHLOH TI” timi a um. Mi hrekkhat cu lungmolhnak le lunghlohnak siloin lungfimnak a si titu khal an um. Cuti`n Lalnu ”SANU” ih hnen a thleng pohpoh cu an sinak hnakih sang deuh in an rak khawn ciammam. Cuti ih a khawngtu (asilole) a zuamtu dingah amah rori lawng siloin a ratu ih sinak thawn a dengaw tawk ding mi pawl thawn a khawn awkter theu an ti.\nDar Luan kha Sanu hnenih a thlen tikah Sanu in a khawngtu dingah pinu a fial an ti. Cu tikah Dar Luan ih khawnnak hla pawl cu;\n“Miphun ah dir hlah law na hmel ee nan hliah lang ka ti,\nAn ven thawithum hni le maw taivel rang rual lawng ngai ka sam.\nHlawn Kip a tlemtu Dar Luan ngai ka si.\nHitin hla thawn an khawn ciamam tikah Pinu cu zianghman simrel ding thei lo in a um an ti.\nCuti`n Sanu in a khawn theh hnu in a inn kiangih Tithiang le Lunghloh ti, timi cu a tulh (hrekkhat in a theh) ih cuih sic un an minung sinak thinlung cu mithi khuaih luh ding cu an hiar zet. Minung an ngainak le an lunglennak cu a hlo theh. Cule zianghman thukthunnak um lo ten mithi khua pan in an feh ngohngo an ti. Sanu an phuh mi hla pakhat,\n“Sanu khawnhai nu cu vun hrial lang,\nKhawsuah an hauhnar leng in”\nSanu inn ihsin mithi khua ziin le Pialrang ziin cu a dangten um sehla a dawh. Pialrang kai lo ding pawl cu mithi khua ah an feh. Pialrang kai ding pawl cu Sanu inn ihsin ziindang a feh ih PIAL timi lungpheng tumpi ih khar mi sangka pakhat a um. Cumi sangka in a lut ih PIALRANG timi ramnuam sungah a lut. Himi Pialrang a kai thei pawl cu, (1) Naute thlarau (Laicar), 2 Hrangthum thuan pawl.\nHrangthum thuam timi hi,\n(1) Khuangcawi an fanu upa bik, tlangval ngai lo pawl,\n(2) Sa phunkip kap pawl,\n(3) Fapa pathum le fanu pahnih (a mal bik panga) nei pawl.\nHi ti a si ruangah Pialrang kai cu a ol lo zetih an ruah mi a si.\nMithi thlarau zinghmuh tlang ih fehnak ziin(zum daan pakhat)\nRawncung timi veng (Zinghmuh tlanghram veng hmin) ihsin Zinghmuh tlang hung kainak ziin a um. Hmaisabik RAWKAT timi hmun an thleng. Cuihsin tlangah an kai so vivo. Lamziin a sohtuk ruangah an hmai ih a kaitu pawl TAW cu dungta kai pawlin an hun hmu thei. Curuangah cuih so cu TAWTLANG tin an ko dah ta. Cuih so a cem zawngah lungto pahnih karlakah ben aw rero ih feh a si. Mitum deuh pawl cu an tet zet cing in feh a tul ruangah cuih hmun cu TAWTEET tin an ko. Zinghmuh tlangzim thlen zawngah lungpang hrap zet pahnih kar lakah feh a si ih SUAHKA tin an ko. Nunau hring lai thihsia ih thi, Sia ih ruakhnah lo mi pawl cu SUAHKA an feh lai ah lungrial in a rial pem thluh ti a si. Sia ih ruakhnah mi pawl cu Siaphaw an sin ih lunghriam in a hriat pem thei lo.\nLasi hi vanmi an si ih milai le Pathian karlak ih hnatuantu tlalektu an si an ti. Cule Lasi in a hleice in ramsa le Ngaleng tla an kilkhawi si dawh a si. An hla ah tla hi tin a um,\nKawl suak rallawn surhin ka zam lai,\nLasi zuat ngaleng thlem thiam”\nLasi hi cungluphir hnakih niam deuh in an ruat. Cule milai ah tla an cang thei. A tambik cu fala ah an cangih milai thawn an pawl aw thei an ti. An tlangval in an pawl awk daan an phuan le an hua ih an that theu an ti. Milai thawn an hmuh thei awk nak bik le an umnak ti ih an ruahnak hmun cu Lusei ram ih Tankham le Lurhkham ah a si. Lasi fala hotu bik cu Cong Tin Ler a si ih Tankham ah a um an ti.\nZoh khawm mi,\nRev. Hrang Kap Hnin khawm mi “Khuahlan Laimi pawlih Thihhnu Nunnak an zum daan” FCLS, BM khawmpi, Tamu 1997\nRamthlo Uknak zung ih record nganmi.


Lungpi Q hmun ih um mipakhat in Covid 19 nat a nei +Tufang Falam dinhmun | Falam Online Media\nNovember 26, 2020 November 26, 2020 Ni Hnem Sung\t0 Comments\nFalam, Lungpi Quarantine center ih khum mi mipakhat in Covid 19 nat a nei…\nAmah hi November 19 ih hmuhsuah mi Covid 19 mina thawn hnuaihnih awnak nei mi a siih November 19 ah Lungpi Quarantine ih khum mi a si.\nKan dung November 19 ah amah le arualpa cun Kalay ihsin Surbung Golf thawinak tual hrang ih Miraang leilung, tlakrawh phur in Falam an pan ih khuasung luhnakding Sun Ceu Khan luan ah Covid 19 nat nei le neilo checknak an nei.\nCuih ni ah a rualpa motor mawngtupai` taksa par ah Covid 19 nathrik hmuhsuah a si ruangah mina cu Siizung lam ah tuamhlawm lohli dingin an kuat cih.\nAnih khal Covid 19 nat nei a rualpa thawn hnuaihnihawknak nei mi a si ruangah Lungpi Quarantine hmun ah zoh ciang hrih dingih khum mi a si.\nHih thuthawn pehpar in Falam tualsungum mino pakhat cun “November 19 ah motor pahnih thawn Surbung Golf thawinak tual hrang ih thilṭul phur in Falam ah an hung so. Falam Sun Ceu Khan luan ih Harhdamnak Check gate ah nat test nak an rak nei ih motor pakhat sawn mawngtu taksa par ah Covid 19 nat an hmu”\n“Mina cu Siizung lam ah an kuat cih ih a rualpa sawn cu a positive lo ruangah zohciang hrih dingin Lungpi Quarantine center ah an kuat.”\n“Tuini November 26 ah nat test nak an nei sal tikah a rak positive ve ih ṭuanvoneitu pawl in tuamhlawm lohli dingin Siizung lam ah an kuat ti`n kan thei” a ti.\nTui` Covid 19 mina thar tel in November thla sung ah Falam ah Covid 19 mina 5 hmuhsuah a siih mipakhat cun November 23 ah rampi Harhdamzung theihpinak thawn Siizungpi a suah san zo. Curuangah atufang Falam Siizungpi ah Covid 19 mina 4 an um a si.\n← US Siibawi pawl in Covid 19 dokhamsii thawn pehpar mi ralrinnak simthan an beisei\nUS election thawn pehparmi thuthang diklo Facebook ih darhtertambiktu An Phuang Suak →